הוועדה המיוחדת לזכויות הילד, כנסת 18, פרוטוקול מספר 122, 2011-05-16 11:00

זבולון אורלב: בוקר טוב, אני מתכבד לפתוח את הישיבה.

זבולון אורלב: אנחנו מקדמים בברכה את בנות מכללת אמונה אפרתה.

זבולון אורלב: שבנות המכללה תדענה שיושבת פה יושבת ראש 'אמונה'.

זבולון אורלב: אנחנו גם נדדנו מהחדר הקבוע שלנו לכבוד הבנות מהמכללה האקדמית להכשרת מורות וגננות, כדי שיהיה מקום לכולם, כי הרי בירושלים יש לנו את הכלל שאיש לא אמר 'צר לי המקום בירושלים'.

זבולון אורלב: הנושא שלנו היום הוא החשש לשיבושים ברישום למעונות היום.

זבולון אורלב: בעצם הנושא הוא יותר רחב.

זבולון אורלב: אנחנו מאוד מאוד חוששים שהסכסוך בין הארגונים שמפעילים את מעונות היום לבין משרד התעשייה, המסחר והתעסוקה עלול לשבש את פתיחת שנת הלימודים הבאה עלינו לטובה, תשע"ב, וכידוע למעונות, כפי שאנחנו רואים אותם, יש שני תפקידים מרכזיים; הדבר הראשון זה לטפל בילדים, זה בעיניי התפקיד הראשון והראשוני, והתפקיד הנוסף, שהוא לא פחות חשוב, לאפשר לאמהות לצאת ולהשתלב בשוק העבודה.

זבולון אורלב: אי ודאות מה עומד לקרוא בתחום המעונות עלול לשבש להורים ולמשפחות רבות את החיים.

זבולון אורלב: כאן מדובר בשיבוש מאוד מאוד מאוד רציני ולכן חשבתי שבדיון הראשון של הוועדה לזכויות הילד, כי כאמור מבחינתנו הילד הוא המרכז, הדיון הזה חייב להתקיים.

זבולון אורלב: מאוד חשוב לומר שלדיון הזה אין ולוּ קשר כלשהו לדיונים שהוועדה מקיימת בעניין חוק הפיקוח על המעונות.

זבולון אורלב: כידוע לא הצבענו על החוק בוועדה לקריאה שנייה ושלישית ולכן גם לא הצבענו במליאה ואיננו מקיימים כיום דיון בחוק.

זבולון אורלב: אני לא עד כדי כך תמים כשאני אומר שהחוק לא קיים.

זבולון אורלב: החוק קיים, אבל הדיון הזה הוא בלי שום קשר לחוק.

זבולון אורלב: לכן אנחנו רוצים בישיבה הזאת לברר ולקבל דיווח גם ממשרד התעשייה, המסחר והתעסוקה וגם מהארגונים על מהות הסכסוך, כדי שהכנסת תתרום את תרומתה לפתרון הבעיה, על מנת להבטיח לילדים ולהוריהם ששנת הלימודים הבאה תיפתח בצורה מסודרת ובצורה תקינה.

זבולון אורלב: אני מציע לסדר הדיון, שהואיל והיוזמה להכרזת הסכסוך יצאה מהארגונים, אולי נאפשר לארגונים לומר בעצם על מה ולמה, מה קרה שלפתע פתאום ביום אחד בהיר הודעתם שלא ייפתח הרישום, ולאחר מכן נאפשר למשרד התעשייה, המסחר והתעסוקה להתייחס ואז נוכל לפתוח את הדיון.

זבולון אורלב: גב' ליאורה מינקה, יושבת ראש 'אמונה ישראל', בבקשה.

ליאורה מינקה: אדוני היושב ראש, אני שמחה שהסטודנטיות כאן יראו התנהלות של דברים.

ליאורה מינקה: אנחנו החלטנו השנה לעשות מעשה נכון ולא לפתוח את החוזה שלנו עם ההורים לפני שיש לנו את החוזה ואת ההסכם עם משרד התעשייה, המסחר והתעסוקה.

ליאורה מינקה: נכון שבשנים קודמות פתחנו רישום ואחרי זה עמדנו מול שוקת שבורה, כשבעצם ההסכם שלנו עם ההורים, או הרישום, הוא מבחינתנו חוזה לכל דבר.

ליאורה מינקה: אמרנו, נראה מה יהיו הדרישות, כדי שנראה אם אנחנו יכולים בסופו של דבר לייצר התחייבות מול ההורים.

ליאורה מינקה: אנחנו ביקשנו לקבל הסכם הפעלה לשנת הלימודים הקרובה, אתמול קיבלנו אותו.

זבולון אורלב: אולי למי שלא יודע, כמוני, מה זה הסכם הפעלה, תאמרי כמה מלים.

ליאורה מינקה: הסכם ההפעלה זה ההסכם בין משרד התעשייה, המסחר והתעסוקה, בין המדינה, לבינינו של מה הן הדרישות שאנחנו מתחייבים לעמוד בהן ומה הן המחויבויות המאוד מינימליות של המשרד כלפי ההורים שאצלנו וכלפי הארגונים.

ליאורה מינקה: גילינו אתמול בהסכם שנשלח אלינו שהמדינה עשתה מהלך מאוד חכם.

ליאורה מינקה: כל הזמן שואלים מהיכן יהיו התקציבים, מהיכן יהיו התקציבים, המדינה פתרה את הבעיה.

ליאורה מינקה: היא הכניסה את כל החוק, את כל הפרוגרמה החדשה, בנספח המכונה נספח מספר 1, שמעולם לא היה בתוך ההסכם ולא כותבים את המקורות הכספיים שלו.

ליאורה מינקה: אני שמחתי שלא פתחתי את הרישום, כי לו היינו פותחים את הרישום היינו עכשיו עומדים בפני תביעות של ההורים.

זבולון אורלב: לא הבנתי.

זבולון אורלב: הגישו לכם דברים שונים משנה שעברה?

ליאורה מינקה: הגישו לנו הסכם, דברים שונים, אחרים, כל הפרוגרמה המפורטת, הוכנסה פרוגרמה של 2006 בנספח מספר 1.

ליאורה מינקה: אני יכולה לתת דוגמאות של דברים שלא הופיעו בהסכם בשנה שעברה, או בשנים שעברו, ומופיעים בהסכם, בנספח מספר 1.

ליאורה מינקה: למשל, אישור יועץ בטיחות.

ליאורה מינקה: דרישה חדשה, כאילו שהמבנה חדש.

ליאורה מינקה: אישור כבאות, כאילו שהמבנה חדש.

ליאורה מינקה: אישור התקנת וסת מים, שהמים לא יעלו ב-45 מעלות.

ליאורה מינקה: בכל כיתה צריך להיות משטח שיש, חצרות המעון לפי הפרוגרמה החדשה, חדרי השירותים לפי הפרוגרמה החדשה, דלתות, חלונות וכולי וכולי, לפי הפרוגרמה החדשה.

זבולון אורלב: עד עכשיו לא היו דלתות וחלונות ולא היה שיש?

ליאורה מינקה: לא, יש להם דרישות אחרות.

ליאורה מינקה: כל מיני דברים שלא הופיעו בפרוגרמה של 96'.

ליאורה מינקה: בקיצור, לקחו את כל הפרוגרמה החדשה ואת התקנות שחלקן אמורות להיות מנוסחות בחוק החדש, שאתה אומר שאי אפשר לקשר אותו אבל הוא מתקשר, ודחפו לנו אותו בצדדית, דרך נספח, שאנחנו חתומים עליו, שהוא מהווה חלק בלתי נפרד מההסכם הכללי שלנו.

ליאורה מינקה: אז המסקנה היא שמזל שלא פתחנו, כי עדיף לנו לא---

זבולון אורלב: אני רוצה להבין, האם לגופן התביעות בנספח הן תביעות הזויות, או שהבעיה היא שהתביעות הן נכונות, רק צריך מישהו לממן אותן.

ליאורה מינקה: מישהו צריך לממן אותן, וצריך לתעדף אותן וצריך לקבוע לוח זמנים.

זבולון אורלב: ולטענת

זבולון אורלב: כם לא הייתם מחויבים בסטנדרטים האלה בעבר.

ליאורה מינקה: נכון.

זבולון אורלב: נחתם איתכם הסכם מבלי שהתחייבתם לדברים האלה.

ליאורה מינקה: לא לדברים האלה.

ליאורה מינקה: התחייבנו לדברים אחרים ולא לדברים האלה.

ליאורה מינקה: תשע"ב, אם אני רוצה שאני אפתח בספטמבר, לפי מה שאני אחתום, אלא אם כן חושבים שאנחנו נחתום על דבר ש---

זבולון אורלב: עשיתם הערכה כספית על הדרישות האלה, במה מדובר אם רוצים לממן אותן?

ליאורה מינקה: ההערכה שלנו היא שמדובר על כחצי מיליארד שקלים, אבל מעבר לזה ברור שיש פה גם בעיית לוח זמנים, כי אם אני חותמת על ההסכם הזה ואני צריכה את כל החלונות.

ליאורה מינקה: .. אגב, יש דברים שהם בלתי אפשריים לביצוע בגלל שאי אפשר לבצע את הפרוגרמה המופיעה בנספח במבנים הקיימים.

ליאורה מינקה: למשל גודל חצר, אם אין לך את גודל החצר, אז לסגור את המעון עכשיו?

ליאורה מינקה: למשל.

ליאורה מינקה: וזו חצר שהיתה תקנית עד השנה.

ליאורה מינקה: אם אני חותמת על תשע"ב, אני צריכה לסגור את המעון או לא לעבוד לפי ההסכם.

ליאורה מינקה: זאת אומרת יש פה התנהלות לא ברורה, לא אחראית.

ליאורה מינקה: אני שמחה שלא הלכנו לשיטה של משרד התעשייה, המסחר והתעסוקה, שרצו לעשות 'נעשה ונשמע', קודם תחתימו את ההורים ואחרי תשמעו מה יש לנו להגיד.

ליאורה מינקה: ה'נעשה ונשמע' מתאים לנו לשבועות וזה, אבל לא מתאים לי להתנהלות מול משרד התעשייה, המסחר והתעסוקה.

זבולון אורלב: אגב, זה קשור לפרשת השבוע.

זבולון אורלב: כי על העניין של מה עניין שמיטה להר סיני יש פרשנים שאומרים שה'נעשה ונשמע' היה על פרשת היובל והשמיטה, ואחרי שבני ישראל התחייבו על השמיטה ועל היובל, על זה הם אמרו 'נעשה ונשמע'.

ליאורה מינקה: אז אנחנו מבקשים סוף סוף לעבור ולהתנהל לפי סוף מעשה במחשבה תחילה.

זבולון אורלב: סוף מעשה בתקציב תחילה.

זבולון אורלב: לזה התכוונתם.

ליאורה מינקה: בתקציב, במעשה, במחשבה.

ליאורה מינקה: אין לנו שום מושג מאיפה הגיע ההסכם המעניין הזה.

זבולון אורלב: יש לי שאלה אליכם.

זבולון אורלב: היתה פגישה אצל שר התעשייה, המסחר והתעסוקה בסוגיה שקשורה גם כמובן בחוק ושם דווח על הסוגיה של הפער בין הסטנדרטים שמשרד התעשייה, המסחר והתעסוקה סבור שהוא נכון, בלי קשר לחוק, לבין המציאות, ושם הזכירו את העניין של הפער של חצי מיליארד שקלים, אני שומע אותו לא בפעם הראשונה.

זבולון אורלב: אני חושב שבמהלך הדיונים ציינתם כבר שמול הפרוגרמה של 2006 לבין המציאות יש פער של חצי מיליארד שקלים.

זבולון אורלב: אמר המנהל הכללי של משרד התעשייה, המסחר והתעסוקה שמחר יש לו פגישה עמכם, אני נפגש איתו ביום מסוים והוא אמר שלמחרת יש פגישה עמכם, והם אמרו שקודם כל לפי בדיקתם הפער הוא 350 מיליון, ובי"ת, שהם הגיעו להסכמה עם משרד האוצר, שנציגו יושב כאן, כיצד מכסים את הפער של 350 מיליון והם יציגו לכם את העניין הזה בפגישה שתתקיים.

זבולון אורלב: הפגישה שלי עם השר היתה לפני שבועיים, למה אני זוכר?

זבולון אורלב: כי הם אמרו שהם יכינו מסמך וייתנו אותו תוך שבועיים ועשינו חשבון שהשבועיים זה היום, כלומר הפגישה היתה לפני שבועיים.

זבולון אורלב: את לא היית, היתה סגניתך שם, ושאלתי לפני שאני נותן להם, האם הנושא עלה עם משרד התעשייה, המסחר והתעסוקה.

זבולון אורלב: אני אתמצת את העניין לחברת הכנסת אורלי לוי אבקסיס, לפני שאתם תשיבו.

זבולון אורלב: אנחנו מקיימים את הישיבה לאור זה שהארגונים הודיעו שעד שלא יהיה הסכם עם משרד התעשייה, המסחר והתעסוקה, הם לא פותחים את הרישום כי הם רוצים, לפני שהם מתחייבים להורים, לדעת מה משרד התעשייה, המסחר והתעסוקה תובע מהם.

אורלי לוי אבקסיס: הבנתי שיש נספח להתקשרות שבעצם מאגד בפנים את החוק החדש בצורה כזו או אחרת.

זבולון אורלב: אם את יודעת, אז אני לא אתמצת.

אורלי לוי אבקסיס: לגבי ה-350, זה משהו חדש לי.

זבולון אורלב: אז משרד התעשייה, המסחר והתעסוקה העביר הצעת הסכם עם נספח שלטענת הארגונים לקיים את הנספח הזה עולה 500 מיליון שקלים והם לא שמעו ממשרד התעשייה, המסחר והתעסוקה שהמדינה מכסה את הדבר הזה.

זבולון אורלב: ואז סיפרתי להם שבפגישה שלי עם השר נאמר 350 מיליון ויש לזה פתרון עם האוצר והאוצר יושב כאן.

זבולון אורלב: האם זה עלה בפגישה עם המנהל הכללי?

זבולון אורלב: אני יודע שהיתה לכם פגישה עם המנהל הכללי יום אחרי הפגישה שלי עם השר והמנהל הכללי.

זבולון אורלב: במגעים שלכם, איפה זה עומד?

אורלי מינקה: נאמרו כל מיני דברים, אחד הדברים שנאמרו זה שנקבל הסכם.

אורלי מינקה: בהסכם אין שום התייחסות לנושא הזה.

אורלי מינקה: אגב, אין לי מושג איך הם מדברים על 350 כי את מה שהם תכננו לעשות, סקר בטיחות וכולי, שהיה אמור כבר לעבוד מלפני שנה, זאת אומרת כדי לקבל באמת את העלות הכספית של הפרוגרמה החדשה, הם בעצם עוד לא התחילו לבצע את הסקר הזה, כך שאין לי מושג מאיפה הם מביאים את ה-350.

אורלי מינקה: אבל אפילו לשיטתם, 350, אין לזה שום ביטוי בהסכם ההפעלה שלנו איתם.

אורלי מינקה: והבטחות ודיבורים אנחנו כבר עד כאן.

זבולון אורלב: גב' טליה לבני, יושבת ראש נעמ"ת, בבקשה.

טליה לבני: כבוד היושב ראש, בילינו בדיונים מעמיקים ויסודיים בנושא החוק חודשים רבים.

טליה לבני: שמענו בדיונים את עמדת האוצר שאמר שהחוק לא יעלה מאחר ויורידו את הדרישות, שמענו את עמדת משרד התעשייה, המסחר והתעסוקה, אני לא יכולה להגיד מה בדיוק שמעתי כי העמדה שלהם לא היתה ברורה.

טליה לבני: בדיון אצל המנהל הכללי של משרד התעשייה, המסחר והתעסוקה באנו ואמרנו שהמסמך המשפטי היחידי שיכול לחייב מדינה כלפי ארגונים זה הסכם משפטי שחתום על ידי המנהל הכללי של משרד התעשייה, המסחר והתעסוקה וחשב כללי של משרד.

טליה לבני: כי למשל בנושא הבטיחות אנחנו כבר קיבלנו מהשר הקודם התחייבות של המשרד שכל העלויות שקשורות בבטיחות שינבעו מהחוק וכולי וכולי יהיו על חשבון המשרד ובביצוע של המשרד ועברה שנה ושום דבר לא קרה.

טליה לבני: אנחנו בכלל הייתי אומרת למודי ניסיון מר, מר מאוד.

טליה לבני: יש לנו אחריות ל-85,000 ילדים שמתחנכים בארגונים, יש לנו אחריות לאמהות שיוצאות לשוק העבודה ויש לנו אחריות לילדים שמתחנכים.

זבולון אורלב: בתור נציג האבות, האחריות היא גם כלפי האבות.

טליה לבני: ונכדים.

טליה לבני: נכון, הנכדים שלי גם שם.

טליה לבני: אני וכל הארגונים עומדים במצב שאנחנו צריכים להתחייב כלפי ההורים ואני לא יודעת למה אני מתחייבת.

טליה לבני: אז באנו ואמרנו למנהל הכללי של משרד התעשייה, המסחר והתעסוקה שיש לנו דרישות, אנחנו רוצים לראות ביטוי בהסכם.

טליה לבני: התחייבתם לממן בטיחות?

טליה לבני: תכתבו בהסכם מה אתם מממנים, איך אתם מממנים.

טליה לבני: אתם אומרים שיש מחיר בפיקוח, אני רוצה לדעת אם יהיה מחיר בפיקוח או שמשרד התעשייה, המסחר והתעסוקה רוצה רק מעונות לעשירים.

טליה לבני: אולי הוא רוצה רק מעונות לעשירים.

טליה לבני: אתה יודע מה?

טליה לבני: שיאמר.

זבולון אורלב: בהסכם אין מחיר בפיקוח?

טליה לבני: אמרתי, אני רוצה התחייבות לכמה שנים.

טליה לבני: אני אגיד לך בדיוק מה יש בהסכם.

זבולון אורלב: שאלתי אם יש מחיר בפיקוח.

טליה לבני: בהסכם מוזכר מחיר בפיקוח של ספטמבר 2010, אפילו לא מוזכר שהוא ישונה.

טליה לבני: לגבי השנה הבאה, זה הסכם לשנה הבאה, מוזכר המחיר של שנה שעברה.

טליה לבני: לא מוזכרת מלה על מימון הדרישות, אבל לעומת זאת כל הדרישות של החוק מופיעות בנספח.

טליה לבני: אני רוצה להגיד גם לפרטיים, יש שם נספח לגבי הפרטיים, שאני יכולה לומר להם עכשיו מה צפוי להם אם...

טליה לבני: במצב הזה, זה לא רציני כלפי ציבור ההורים לבוא ולומר להם מה המצב.

טליה לבני: אני רוצה לשמוע מנציגי משרד התעשייה, המסחר והתעסוקה ומנציגי האוצר מה הם רוצים.

טליה לבני: אני רוצה לדעת האם מתכננים ואוצ'רים ולמי, אני רוצה לדעת האם יימשך המחיר בפיקוח, אני רוצה לדעת האם ייפתח הסל והאם המדינה מתחייבת לממן את הפער בין העלויות הקיימות לבין התעריף.

טליה לבני: אין לי עניין שזה ייפול על ההורים.

טליה לבני: בפירוש אני חוששת מזה שזה ייפול על ההורים.

טליה לבני: אני רוצה לדעת מדיניות.

טליה לבני: ענו לי 'למה אתה חושבת שיש מדיניות?

טליה לבני: ' אמרתי, 'אני לא יודעת', אני בארגון הרבה יותר קטן וכולנו יחד כשאנחנו ישבנו בארגונים יודעים מה תהיה המדיניות שלנו לשנים הקרובות, או לפחות רוצים לדעת כדי לתכנן.

טליה לבני: נעמ"ת, לפי החשבונות של התעשייה, מסחר ותעסוקה צריכה להשקיע 80 מיליון.

טליה לבני: אני צריכה לפרוס את זה על מספר שנים?

טליה לבני: לפי הצעת החוק שלך, אמרת שהארגונים יהיו הראשונים להיכנס לחוק, זאת אומרת אם החוק עובר ביולי ואם התקנות יעברו בעזרת ה', כל הארגונים יתחייבו לממן סכום שאתה אומר, בין 350 ל-500 מיליון---

זבולון אורלב: לא, זה לא---

טליה לבני: אז למה הכניסו לנו את זה בהסכם?

זבולון אורלב: לא יודע, אל תגררי את זה לחוק.

טליה לבני: אוקי.

טליה לבני: זאת אומרת שאנחנו נמצאים במצב---

ליאורה מינקה: שאי אפשר לנהל ככה ארגונים.

טליה לבני: אי אפשר.

טליה לבני: אני לא חותמת על הסכם שאני יודעת שאני לא עומדת בו, אני לא חותמת על הסכם מבלי שמישהו מתחייב לי, ובדיוק ממש, איך הוא מממן.

טליה לבני: אם היו מדברים איתך, יכול להיות שהיו אומרים לך 'אנחנו לא ניתן את ה-500 מיליון בשנה אחת, אולי ניתן את זה בשלוש שנים', היית בא ואומר להם, 'אתם יודעים מה?

טליה לבני: אני אכניס את הארגונים בהוראות מעבר יותר קלות'.

טליה לבני: אם היו מדברים, אפשר היה להגיע להבנות.

טליה לבני: אם היו מדברים, כולם היו יכולים להיות אינטליגנטים.

אורלי לוי אבקסיס: משרד התעשייה, המסחר והתעסוקה יודע שאתם בינתיים לא פותחים את ה---

טליה לבני: בוודאי.

אורלי לוי אבקסיס: אז יש פה הטעיה---

טליה לבני: משרד התעשייה, המסחר והתעסוקה מחכה לראות מי ימצמץ ראשון.

אורלי לוי אבקסיס: עזבו מי ימצמץ ראשון.

אורלי לוי אבקסיס: אני אמא לפעוט, אני עדיין בשלבי האמהות, אני מוצפת ברדיו באיזה שהוא קמפיין שהוא חסר אחריות לחלוטין, זורה חול בעיני ההורים ונותן להם מצג שווא שהוא יכול להתקשר ולסדר לו את אזורי הרישום ולהבטיח את המקום של הילד שלו, כאשר בפועל הוא יודע, לא רק שזה בזבוז כספי ציבור, כי הקמפיין הזה עולה כסף וכל דקה ברדיו עולה כסף...

אורלי לוי אבקסיס: ואם לזה יש לכם כסף ואין לכם כסף לממן את השינויים אתם מבקשים, אתם לא רק חוצפנים, אתם עובדים פה בלי אישור, לדעתי, וגם חורגים מהניהול התקין.

אורלי לוי אבקסיס: אבל יותר מזה, אם אני אמא שרוצה לדעת איפה לרשום את הילד שלי ומקבלת את ההצפה של הקמפיין הזה, ובידיעה שלכם שאין איפה לרשום את הילדים כי הם לא פתחו את אזורי הרישום שלהם---

תמר אלמוג: אבל אמרו שפתחו.

אורלי לוי אבקסיס: מי זה?

אורלי לוי אבקסיס: מי עובד מול---

זבולון אורלב: סליחה, אנחנו עכשיו לא פותחים ויכוח עם משרד התעשייה, המסחר והתעסוקה, גב' תמר אלמוג תיכף תקבל רשות דיבור.

אורלי לוי אבקסיס: הארגונים עובדים עם משרד התעשייה, המסחר והתעסוקה, אז זו שאלה אחת.

אורלי לוי אבקסיס: שתיים, יש הצעת חוק שאתם יודעים כמה היא פרובלמטית, כי אין לה מימון, שכולנו רוצים את החוק הזה אבל כל עוד לא יימצא לו סעיף תקציבי, אני רוצה להגיד לכם שאני לא היחידה, יש עוד חברים בקואליציה שמתנגדים לו בלי סעיף תקציבי ולכן יש לי קצת קושי להבין איך אתם מנסים בדלת האחורית להתעלם מהריבון.

אורלי לוי אבקסיס: היום מדבר יושב ראש הכנסת על זה שמציגים תכניות מדיניות לא במקום ובזירה שהן צריכות להיות מוצגות, ובמקביל משרדי ממשלה עושים את הפעולה באופן גלוי ובלי להתבייש מכניסים משהו שהוא קשור לחוק, שעדיין לא עבר, שיש איתו בעיות, אבל מכניסים אותם בנספחים כשאין לזה אישור, לא של הכנסת ולא של הוועדות, ואני אומרת שזו חוצפה.

אורלי לוי אבקסיס: דבר שלישי, אני רוצה להגיד לכם, בכלל כל ההתנהלות של משרד התעשייה, המסחר והתעסוקה, ופה אני אומרת במאמר מוסגר, כי תהיה על זה ועדה מאוד גדולה, אבל פה זו הוראה שלא קשורה לגנים אבל קשורה לנושאים אחרים, לדוגמה, כמו שעשיתם בוויסקונסין.

אורלי לוי אבקסיס: מה שקורה הוא שהורדתם עוד 50 מיליון מאותן לשכות תעסוקה, בנוסף לזה הוספתם להם את כל האנשים של ויסקונסין.

אורלי לוי אבקסיס: כלומר גם חסכתם את המאות מיליונים, במקביל הורדתם עוד 50, שאין להם כסף אפילו לצלם מסמכים והגיעו אליי מכתבים מזעזעים.

אורלי לוי אבקסיס: אני לא יודעת איך אתם עובדים שם, מה המנהל הכללי עושה, מי הוא המנהל הכללי ומתוך מה הוא עובד, הוא לא ראש ממשלה, הוא לא שר אוצר והוא לא יכול לעשות את הדברים האלה.

אורלי לוי אבקסיס: אתם רוצים לעשות משהו, בואו תעשו את זה בגלוי.

אורלי לוי אבקסיס: אתם רוצים לסגור את לשכות התעסוקה?

אורלי לוי אבקסיס: תגידו 'אנחנו סוגרים את לשכות התעסוקה', לא ייתכן שאתם מורידים שם 50 מיליון, וסליחה שאני עוברת למקום אחר, ומוסיפים להם אלפי משתתפים.

אורלי לוי אבקסיס: מראש אתם מכשילים אותם.

אורלי לוי אבקסיס: מצד שני, מראש אתם מכשילים פה את ההורים.

אורלי לוי אבקסיס: כל ההתנהלות של משרד התעשייה, המסחר והתעסוקה תמוהה בעיניי וצריכה לעבור ביקורת.

אורלי לוי אבקסיס: אולי המקום הוא לא הוועדה אלא מבקר המדינה, אני לא יודעת, אבל ההתנהלות שלכם לוקה בחסר והיא גם מזלזלת בציבור הבוחרים ומבזבזת כספים בצורה לא הגיונית.

אורלי לוי אבקסיס: אם אתם עושים קמפיין ואין למי לפנות, אז אתם לא רק זה, אתם מזלזלים באינטליגנציה של לוקחי השירות הזה.

זבולון אורלב: תודה.

זבולון אורלב: ונחזור עכשיו למעונות, גב' יעל שמרגד, המנהלת הכללית של נשות חירות, בבקשה.

יעל שמרגד: אני רוצה לומר משהו בקשר לפרסום בתקשורת.

יעל שמרגד: שוב מטעים את ההורים, כי מה שקורה הוא שהורה ממוצע לא יודע מה זה סמל מעון, ואז על הטפסים שהוא ממלא באינטרנט לא יהיה רשום סמל מעון ואז שוב יהיה בתעשייה, המסחר והתעסוקה, כמו שהשנה הם אמרו, 11,000 טפסים שהם לא יודעים להיכן לשייך אותם, משום שהורה רגיל רוצה את המעון ברחוב קינג ג'ורג' 38, סתם אני אומרת, והוא לא יודע שצריך להיות גם סמל מעון ואז הם לא יידעו לשייך את אותם טפסים לאותם מעונות.

אורלי לוי אבקסיס: והוא יישאר בלי מעון.

יעל שמרגד: ושוב הולכים לאיבוד טפסים.

זבולון אורלב: תודה רבה.

זבולון אורלב: סיימנו עם הארגונים?

נעמי מורנו: לי יש הערה.

נעמי מורנו: אני רוצה לציין שאנחנו עדיין לא קיבלנו דרגות לכל הילדים נכון להיום.

נעמי מורנו: יש לנו סדרה של ילדים שעדיין לא קיבלה דרגות, נכון להבוקר, אני בדקתי.

נעמי מורנו: בנוסף לכך יש קבוצה גדולה של הורים שקיבלו דרגות שגויות, משמע נדרשים להחזיר כסף לארגונים, משמע הם נוטשים את השהות שלהם במעונות ואין ל---

אורלי לוי אבקסיס: ואתם נשארים עם החוב.

נעמי מורנו: ואנחנו נשארים עם החוב והם נשארים ללא מסגרת.

זבולון אורלב: אני חייב לומר שאנחנו ביקשנו את השתתפות השר והמנהל הכללי, אבל הם נמצאים בחוץ לארץ וסברתי שלא מן הראוי לדחות את הדיון הזה.

זבולון אורלב: יכול להיות שנקיים דיון נוסף בהשתתפותם כי הבעיה היא בעיה בוערת, אי אפשר לדחות את הטיפול בה.

תמר אלמוג: אדוני היושב ראש, הטענות שעלו כאן עלו באותה מידה בפני המנהל הכללי של המשרד לפני שבועיים בישיבה שהתקיימה איתו.

תמר אלמוג: הארגונים קיבלו סיכום דיון של הישיבה, הועבר אליהם---

קריאה: לא קיבלנו שום סיכום.

זבולון אורלב: סליחה, יש לי בקשה.

זבולון אורלב: גב' אלמוג הקשיבה לכם בתשומת לב, תאפשרו למנהלת אגף המעונות במשרד התעשייה, המסחר והתעסוקה לומר את דבריה בלי הפרעות.

תמר אלמוג: ככל שידוע לי, אמנם אני לא הייתי אישית---

זבולון אורלב: יש לך במקרה את סיכום הדיון?

תמר אלמוג: כן.

זבולון אורלב: אני יכול לקבל אותו?

תמר אלמוג: כן.

תמר אלמוג: לעניין הישיבה של המנהל הכללי.

תמר אלמוג: למרות שלא הייתי עודכנתי בפרטים שלה והמטרה של הפגישה הזאת היתה באמת לדון ביחד, על שולחן אחד, בכל הסוגיות שהארגונים העלו, שחלקן הן סוגיות באמת לגיטימיות שטעונות הקשבה וטיפול הולם בעניין.

תמר אלמוג: אני אשתדל להשיב אחת לאחת לכל הסוגיות.

תמר אלמוג: בעניין הבטיחות---

ליאורה מינקה: לא, עניין ההסכם.

תמר אלמוג: ההסכם והבטיחות זה ביחד.

תמר אלמוג: לאורך שנים המשרד חתם עם הארגונים על הסכם הפעלה שבו מתחייבים שני הצדדים, יש חובות וזכויות של שני הצדדים, כמו בכל חוזה משפטי שנדרש לכל דבר ועניין, מה כל צד צריך לעמוד.

תמר אלמוג: על פי רוב, וזה קורה לפחות בשנים שאני מנהלת את היחידה הזאת, ההסכם הזה, טיוטת ההסכם מועברת לארגונים לעיון, יש את הדיאלוג והשיחה בינינו לבינם, על כל סעיף וסעיף שלא מקובל, שיש אי הסכמות לגביו והדברים מתיישרים בסופו של יום עד שמגיעים לאיזה שהוא נוסח שמוסכם על פי רוב על שני הצדדים.

תמר אלמוג: הפעם היחידה שהיתה השגה או הסתייגות שהמשרד לא נענה לה היתה באמת בהסכם של תשע"א, שבו גם הוזכר הנושא של דרישה לעמידה בדרישות הבטיחות שמצויה בפרוגרמה ל-2006, והארגונים הסתייגו וצירפו את סיכום השר הקודם, על כך שהמשרד הודיע על כוונתו לבחון את הסוגיה של הבטיחות, לעשות סקר, למפות אותו ולתקצב בהתאם למה שנדרש.

תמר אלמוג: מה קרה עם הסקר?

תמר אלמוג: המכרז פורסם, היתה בעיה טכנית במשרד, בגלל הבעיה הטכנית נאלצנו לבטל אותו.

תמר אלמוג: תיקנו אותו ופרסמנו אותו מחדש.

קריאות: איזה מכרז?

תמר אלמוג: סקר ומיפוי נושא הבטיחות.

תמר אלמוג: מחר מתקיים כנס ספקים, ההערכה שלי הנה שהסקר יתחיל הלכה למעשה בתחילת ספטמבר 2011.

תמר אלמוג: המטרה של הסקר, אני מזכירה כאן, היא באמת למדוד את, אני מדברת על המבנים הישנים שהוכרו לפני 2006, הפערים שקיימים בהיבטים של הבטיחות במבנים שהוכרו לפני 2006, לבין העלויות שנדרשות כדי להתאימן לדרישות הללו.

תמר אלמוג: המשרד לא יכול להרשות לעצמו לחתום על הסכם עם הארגונים מבלי שיהיה מסופח אליו נספח שאומר מה הן דרישות הבטיחות שנדרשות על פי חוק, חוק החשמל וחוק האש וחוק התקנים.

תמר אלמוג: בלתי אפשרי.

תמר אלמוג: גם צריך לקחת בחשבון שעוד קודם לחוק אנחנו נמצאים בתהליך של הסדרה כבר מספר שנים.

תמר אלמוג: אנחנו נמצאים בתווך, מה הכוונה?

תמר אלמוג: לארגונים וליתר הארגונים שלא נמצאים כאן יש מעונות מכל הסוגים, יש מעונות שהוכרו מ-2006 והם כבר עומדים בכללים האלה.

תמר אלמוג: כל המעונות שהוכרו מ-2006---

אורלי לוי אבקסיס: יש לי שאלה שראיתי עכשיו מההסכם והיא לא עלתה קודם בדיונים בחוק.

אורלי לוי אבקסיס: אני ראיתי שהמשרד שלכם, לפחות המנהל הכללי, מציין שההערכה שלו לחוק היא מיליארדי שקלים, לא מאות מיליונים, מיליארדי שקלים שזה אפילו יותר ממה שאני חשבתי.

אורלי לוי אבקסיס: האם האוצר מודע להערכה של משרד התעשייה, המסחר והתעסוקה לגבי עלות החוק ואיפה הוא עומד?

אורלי לוי אבקסיס: כי חשוב לי מאוד לדעת את זה.

אורלי לוי אבקסיס: ואם כן, אז צריך לעצור את כל החקיקה שוב פעם.

זבולון אורלב: חברת הכנסת לוי, כשהאוצר ידבר, נשאל את השאלות האלה.

אורלי לוי אבקסיס: במסמך שלכם רשום מיליארדי שקלים.

תמר אלמוג: ברשותך, גברתי, כשאני אתייחס לסעיף של החוק אני אגיד מלה על זה.

תמר אלמוג: לגבי ההסכם, כמו שציינתי, גם לרשתות ולארגונים הגדולים וגם לעמותות הקטנות יש מעונות מכל הסוגים, מעונות שהוכרו מ-2007 ואילך, שכבר עומדים בכל הדרישות שנמצאות בהסכם.

תמר אלמוג: זה אך טבעי שהנספח הזה יהיה שם וכולי.

ירון מלך: 4%.

תמר אלמוג: לא , יותר מזה.

אורלי לוי אבקסיס: את יכולה לתת לנו הערכה שלך?

אורלי לוי אבקסיס: הם אומרים 4%.

זבולון אורלב: מי הדובר?

ירון מלך: מנהל הכספים של נעמ"ת.

תמר אלמוג: כ-180 מעונות נבנו על ידי משרד הבינוי והשיכון במסגרת תקן ברודט.

תמר אלמוג: כל המעונות האלה עומדים בדרישות.

אורלי לוי אבקסיס: בכמה אחוזים מדובר?

תמר אלמוג: 180 מתוך 1,600.

תמר אלמוג: קודם כל אלה שנבנו בעשור האחרון.

אורלי לוי אבקסיס: 10% בקיצור.

תמר אלמוג: ישנם לפחות עוד 200 עד 300 מעונות שהוכרו מ-2007 ואילך, שכל מי שפנה אלינו נדרש לעמוד בדרישות של הפרוגרמה כי זה חדש וקיבלו את הדין.

תמר אלמוג: אז נותרו באמת 1,200-1,100 מעונות שלא עומדים בדרישות הללו.

תמר אלמוג: אני לא יכולה, כמשרד, להתעלם מהדרישות האלה, לחשוף את הילדים לסכנה בטיחותית ולהשאיר את השטח הפקר.

תמר אלמוג: זה בלתי אפשרי.

תמר אלמוג: מצד שני, אנחנו נוהגים גם במידתיות, מה הכוונה?

אורלי לוי אבקסיס: אבל שנייה אחת, אם אנחנו משאירים אותם, הם יעלו את המחיר בעקבות התקן החדש שעכשיו הכנסתם?

זבולון אורלב: הם לא יכולים, המחיר בפיקוח.

אורלי לוי אבקסיס: זאת אומרת שתהיה לזה השתה גם על המחיר שההורים יצטרכו לשלם השנה?

תמר אלמוג: לא, לא, כי---

אורלי לוי אבקסיס: ומה קורה לגבי הפיקוח?

אורלי לוי אבקסיס: אלה יהיו אותם מחירים של השנה שעברה?

תמר אלמוג: לא, כי בישיבה שהארגונים השתתפו אצל המנהל הכללי של המשרד, לפני שבועיים, הוא ציין בפירוש, וזה מופיע בסיכום הדיון, לגבי יישור הקו שלו בהקשר לחוק, לגבי יישור קו של תקנות הבטיחות או דרישות הבטיחות במעונות הוותיקים, המשרד נערך לעשות את המיפוי---

טליה לבני: אז למה זה לא מופיע?

זבולון אורלב: תרשמי את השאלה.

תמר אלמוג: ולגייס את התקציב הנדרש מתקציבו הוא, מתקציב המשרד הכולל, בפריסה שנתית לפי המגבלות והיכולות של כל שנה ושנה.

תמר אלמוג: תהיה פריסה של כמה שנים לפי המגבלות של התקציב שיעמוד לרשות המשרד מדי כל שנה.

אורלי לוי אבקסיס: ובינתיים מי יממן?

תמר אלמוג: לא דרשנו שיממנו.

אורלי לוי אבקסיס: אבל מישהו צריך להכין את המקום לפי התקנים שהכנסתם.

ליאורה מינקה: אתם דורשים את זה בהסכם, גב' אלמוג.

תמר אלמוג: גברתי, צריך להבחין בין ההסכם שקיים היום לבין הרישיון שיהיה מחר בבוקר, כשיעבור החוק.

זבולון אורלב: לא, תמר, סליחה.

טליה לבני: את קראת את ההסכם?

זבולון אורלב: גב' לבני, אני קורא אותך לסדר פעם ראשונה.

זבולון אורלב: את מכאיבה שלי שאני עושה את זה, אבל את יודעת, אני אוציא אותך.

זבולון אורלב: גב' אלמוג, יש כאן שאלה שעלתה כל כך בבירור על ידי הארגונים.

זבולון אורלב: בשונה משנים קודמות, אתם מבקשים שהם יחתמו על סטנדרטים, על רמת שירות, על נושאים שונים שיש להם עלויות, שלטענתם העלויות האלה הן, בהשוואה לשנה שעברה, כ-500 מיליון שקלים.

זבולון אורלב: הם אומרים שזה חלק מההסכם שאתם תובעים מהם.

זבולון אורלב: השאלה כרגע, אם הם יחתמו, מי יממן את הדבר הזה.

זבולון אורלב: אם אתם אומרים 'אנחנו מטילים את זה על הארגונים', אנחנו מטילים את זה על ההורים, אנחנו רוצים לקבל קודם כל מה הממשלה אומרת, אי אפשר מצד אחד לבוא ולתבוע מהם הסכם שיש בו נספח שהוא מחייב, כי אחרי זה אפשר גם לתבוע אותם, או אפשר לעצור להם תקציבים, ומצד שני אין מי שיממן.

זבולון אורלב: אמרנו לאורך כל הדרך, לאורך כל חקיקת החוק, שאין לו קשר, שהכנסת לא תאשר שום שינוי מבלי שיהיה שובר תקציבי בצדו.

זבולון אורלב: אמרנו.

זבולון אורלב: אלה שרוצים להגיע להסכם עם המדינה, אמרנו את זה לאורך כל הדרך.

זבולון אורלב: עכשיו אני שואל אתכם למה אתם שולחים להם נספח שעולה 500 מיליון מבלי שאתם מממנים את זה?

זבולון אורלב: מי יממן את זה?

תמר אלמוג: אדוני, יש---

ירון מלך: אני יכול להקריא את הניסוח בהסכם שמדבר על זה?

ירון מלך: כי אני חתום.

ירון מלך: פשוט מאוד, שורה וחצי: הואיל והארגון מתחייב להבטיח את שלומם, בטיחותם ובריאותם של הילדים ולעמוד בדרישות שבנספח 1.

ירון מלך: זהו.

תמר אלמוג: אדוני, יש אי דיוק בדברים שהועברו אליך.

תמר אלמוג: הארגונים חתמו על ההסכם בשלוש-ארבע השנים האחרונות, כשכתוב שם שהם נדרשים לעמוד בדרישות הבטיחות של הפרוגרמה מ-2006.

תמר אלמוג: אם אני לוקחת את מפרטי הבטיחות---

אורלי לוי אבקסיס: הכניסו דברים שונים מ-2006?

תמר אלמוג: לא, הארגונים חתמו איתנו על הסכם שבו מצוין שהם נדרשים לעמוד בדרישות של הפרוגרמה.

זבולון אורלב: את בעצמך אמרת ש-1,200 מעונות לא עומדים בסטנדרטים של 2006.

זבולון אורלב: גם אם את אומרת שהם התחייבו בהסכם לעמוד בסטנדרטים של 2006, את בעצמך אומרת שעדיין 1,200 מתוך 1,600 לא עומדים בסטנדרטים.

זבולון אורלב: איך פעלתם בשלוש השנים או בחמש השנים האחרונות מ-2006 עד 2011 שהם חתומים ו-1,200 לא על פי...?

זבולון אורלב: מה הפער הזה?

זבולון אורלב: אני לא מבין.

תמר אלמוג: מה שאני מנסה להגיד, שאין שינוי בעמדה של המשרד מלפני ארבע-חמש שנים להיום.

זבולון אורלב: מה אתם רוצים, שהם יחתמו ולא יקיימו?

תמר אלמוג: השינוי בא להקל, לא להחמיר.

תמר אלמוג: כשדורשים לעמוד בפרוגרמה זה הרבה יותר מחמיר.

ירון מלך: אני יכול להקריא את הסעיף?

זבולון אורלב: תקריא את הסעיף בהסכם הקודם.

ירון מלך: זה אחד מה'הואיל'ים.

ירון מלך: "והואיל ולגבי מעונות שקיבלו סמל מעון, טרם ה-1 לינואר 2007, הארגון לא יידרש לעמוד בדרישות חדשות על פי הפרוגרמה בדצמבר 2006, שיידרשו על ידי המשרד ושלא נלקחו בחשבון בקביעת התעריף, כל עוד לא יעודכן התעריף בהתאם".

זבולון אורלב: אני מבין שאתה קורא מהסעיף של ההסכם החתום בין הארגונים---

ירון מלך: הקודם, תשע"א.

זבולון אורלב: אתה קורא את ההסכם משנה שעברה.

ירון מלך: כן.

זבולון אורלב: הבנתי.

זבולון אורלב: ההסכם הזה אומר בבירור שיש באמת הבחנה בין 400 המעונות שנבנו כבר לפי הסטנדרטים החדשים, לבין ה-1,200 שנבנו---

ירון מלך: כי אין לנו בעיה איתם.

זבולון אורלב: הבנתי.

זבולון אורלב: אני שואל אותךְ, גם לגרסתך, אם המדינה מחתימה ארגון, אני מניח שהיא רוצה לתבוע שיעמוד בסטנדרטים.

זבולון אורלב: איך את רוצה שהם יעמדו בסטנדרטים האלה, אם הם טוענים שזה 500 מיליון שקלים ואני לא יודע אם את מודעת למה שהיה---

אורלי לוי אבקסיס: אתה גם יודע לגבי ההערכה של המנהל הכללי---

זבולון אורלב: לא, לא.

זבולון אורלב: סליחה, אורלי, את לא שואלת אותו עכשיו.

אורלי לוי אבקסיס: לא, אבל אני רוצה תשובה גם על זה.

זבולון אורלב: בסדר, ברגע שהוא יהיה ברשות דיבור, את תחקרי אותו שתי וערב, אין שום בעיה, זה תפקידנו.

זבולון אורלב: אני שואל אותך, איך את רוצה שהם יממנו את זה?

זבולון אורלב: את רוצה שהם יחתמו והם יממנו, ה-1,200 מעונות האלה?

תמר אלמוג: אנחנו סיכמנו איתם, בישיבה עם המנהל הכללי, שהמימון הזה יבוא דרך המשרד.

תמר אלמוג: אבל יחד עם זאת, חלק גדול מהדרישות לא מדובר במיליונים, יש דברים שבשוטף הם יכולים להיות מתוקנים.

זבולון אורלב: כמו?

תמר אלמוג: אי אפשר לא לשים את המפרטים האלה שמגדירים אחת לאחת מה צריך.

זבולון אורלב: תגידי לי כמו.

זבולון אורלב: הם נתנו דוגמאות של סטנדרטים שעולים הרבה מאוד כספים.

זבולון אורלב: להתאים מעון שנבנה בשנות ה-60 לסטנדרטים של הבטיחות ומכבי האש, לדעתי עולה עשרות אלפים לכל מעון.

זבולון אורלב: מתוך היכרות.

יעל שמרגד: מאות אפילו.

זבולון אורלב: למעון, אני חושב שעשרות אלפים.

יעל שמרגד: לא, אי אפשר למדוד את זה.

זבולון אורלב: למה לך להפריע לי?

זבולון אורלב: ואם אני אגיד עשרות אלפים, זה מחליש את הטיעון?

זבולון אורלב: לדעתי זה רק מחזק את הטיעון, אבל כשמכפילים את זה, שלכל ארגון יש כך וכך מעונות, מדובר ב-1,200 מעונות.

זבולון אורלב: נגיד שעולה 50,000 למעון, תכפילו את זה ב-1,200 תקבלו את הסכומים ותראו איזה סכומים.

זבולון אורלב: אז אני שואל, מי צריך לתת את הסכום הזה?

זבולון אורלב: איך את רוצה שארגון יחתום שהוא יקיים על מעון שנבנה בשנות ה-60 את הסטנדרט של 2006, כשההתאמות, רק בנושא בטיחות וכיבוי אש, לדעתי זה עשרות אלפים.

זבולון אורלב: מי יממן את זה?

זבולון אורלב: מי אמור לממן?

זבולון אורלב: ואתם לא מוכנים להתחייב להם לכספים.

זבולון אורלב: אני לא מבין את השיטה הזאת.

תמר אלמוג: אני חושבת שסיכום הדיון זה סוג של התחייבות.

זבולון אורלב: לא הבנתי.

תמר אלמוג: אני סבורה שהדיון שהיה אצל המנהל הכללי זה מן סוג של התחייבות.

זבולון אורלב: לא.

זבולון אורלב: סיכום דיון, רק ללמד אתכם פרק באזרחות, הוא מסמך שאיננו מחייב כספית אף אדם, לא את המשרד ולא את הארגונים.

זבולון אורלב: הוא מסכם את מה שהיה בדיון.

זבולון אורלב: התחייבויות של המדינה והתחייבויות של גופים כלפי המדינה, יש להם פרוצדורות.

זבולון אורלב: או שזה בחקיקה, ראשית או משנית, צווים וכדומה, או שהם נעשים בהסכמים.

זבולון אורלב: אין התחייבויות אחרות.

זבולון אורלב: אז אתם גם כן יכולים לכתוב בסיכום הדיון את כל מה שאתם מבקשים מהארגונים ותכתבו פה שהמשרד יממן, הם לא היו אומרים לכם שום דבר.

זבולון אורלב: תכתבו מה שאתם רוצים, אבל תחתמו על ההסכם של שנת תשע"א.

זבולון אורלב: אי אפשר לשנות, לדעתי, מההסכם של תשע"א בדרישות שאין להן כיסוי תקציבי.

זבולון אורלב: זה דבר שהוא בלתי מתקבל על הדעת, כי מי יספוג את זה?

זבולון אורלב: אנחנו לא רוצים להעלות את המחיר להורים, אלא אם יש עליית מדד או דברים מן הסוג הזה, שזו העלייה השגרתית, או הארגונים, מתוך היכרות של לפחות ארגון אחד טוב, אנחנו לא רוצים להביא אותם לפשיטת רגל, כי אין להם מקורות שלהם, מאין זה יבוא?

זבולון אורלב: תמר, מאין זה יבוא?

זבולון אורלב: אני קורא את סיכום הדיון, יש פה כמה משפטים שמבחינת ניתוח תוכן אני לא מבין אותם.

זבולון אורלב: אם בנושא הבטיחות כתוב כאן 'ימומן על ידי משרד התעשייה, המסחר והתעסוקה, בפריסה רב שנתית', תכניסו את זה להסכם ותכתבו כמה כל שנה ובהתאם לפריסה הרב שנתית, שתהיה גם הפריסה הרב שנתית של הדרישות.

טליה לבני: של החוק.

זבולון אורלב: עזבי את החוק כרגע.

זבולון אורלב: החוק לא קובע סטנדרטים, תכניסו את זה לכם לראש.

זבולון אורלב: במאמר מוסגר, שאני יודע שיעורר כאן פולמוס אבל אני אומר אותו, הצרה הגדולה זה שאין חוק, כי לו היה חוק הם לא היו יכולים להציג לכם את החוזה הזה ולא את הנספח בלי הכנסת.

זבולון אורלב: היום המצב החוקי זה שהכנסת אאוט, לנו אין מעמד חוקי איזה דרישות הם יציבו בפניכם, אין לנו מעמד חוקי.

זבולון אורלב: רק הקול הציבורי שלנו.

זבולון אורלב: לו היה חוק, הוא היה לנו מעמד חוקי לעצור את הדבר הזה, כי התקנות צריכות את אישור הכנסת וזאת הבעיה, אבל אני לא מצליח לשכנע אתכם בדבר הזה, אבל זה עניין אחר, לא רוצה להיכנס אליו עכשיו.

אורלי לוי אבקסיס: החוק, אם יש לו את התקציב כמו שהוא באמת מחושב על ידי משרד התעשייה, המסחר והתעסוקה במיליארדי שקלים---

זבולון אורלב: על מה הוא מחושב?

זבולון אורלב: באוויר?

אורלי לוי אבקסיס: אז גם על זה נקבל תשובות.

אורלי לוי אבקסיס: גם על זה חייבים לתת לנו תשובות.

זבולון אורלב: נכון.

זבולון אורלב: אני לא יודע לפי מה הם חישבו מיליארדים.

אורלי לוי אבקסיס: מה גם שהם נתנו לנו בישיבות הקודמות הערכות אחרות.

זבולון אורלב: תמר, אני שוב רוצה להבין, איך אתם רואים את הפתרון?

זבולון אורלב: כרגע באים הארגונים ואומרים 'אנחנו לא נחתום על התחייבות, לא נחתום עם משרד התעשייה, המסחר והתעשייה על חוזה הפעלה, אם יש בו דרישות שמשמעותן עלות תקציבית מבלי שאתם מממנים אותם'.

זבולון אורלב: אתם באים ואומרים תשובה שהיא לא ברורה לי, אני יכול להגיד, 'תחתמו, אבל לא נאכוף את זה', אם אני הבנתי את התשובה ככה ברמז, דבר שלא מקובל עליי.

זבולון אורלב: איך אתם רואים את פתרון הבעיה כרגע?

תמר אלמוג: אני סבורה שאנחנו נשקול את ההצעה של אדוני לבחון את הסעיף הזה לפי הנוסח שהיה תקף בתשע"א.

זבולון אורלב: תודה.

זבולון אורלב: מר רן רידניק, משרד האוצר.

רן רידניק: אני אומר בקצרה.

רן רידניק: שוב, אני לא אדבר, כמו שכבוד היושב ראש אמר, על החוק מאחר והוא לא לעניין, בטח הוא לא רלוונטי לשנה הזאת.

רן רידניק: לעניין ההסכם, מה שניסיתי להבין, אני חייב להגיד שלא לגמרי הבנתי, האם חל שינוי לעומת מה שהיה לפני שנה ושנתיים.

רן רידניק: אם חל שינוי ויש לכם פירוט מדויק מה, אני אשמח להבין, יכול להיות שיהיה לטובה, יכול להיות שיהיה לרעה, אבל במידה וחל שינוי, אני שמח להצטרף לדעתה של גב' אלמוג כאן, לבדוק אפשרות לחזור למצב בטרם השינוי כי אני חושב שזה לא בכוונתנו.

זבולון אורלב: מר רידניק, רק שאתה תדע שאני קיבלתי את הנספח מארגוני הנשים, לא ממשרד התעשייה, המסחר ותעסוקה.

זבולון אורלב: אגב, נהוג שלעוזרת המחקר של הכנסת, ממרכז המחקר והמידע, שמכינה את המסמך לוועדה , המשרדים מגישים את כל המסמכים וצר לי שבמקרה הזה משרד התעשייה, המסחר והתעסוקה לא מילא את חובתו.

זבולון אורלב: הוא לא העביר לאתי וייסבלאי את סיכום הדיון מ-2 במאי, שהוא מהותי.

זבולון אורלב: הוא העביר לה מסמכים אחרי 2 במאי, היו שיחות אחרי 2 במאי, ב-8 במאי, ראיתי את העבודה שעשית, וכן לא העביר לה גם את החוזה והנספח, שהרי הדיון היה על מה הסכסוך.

זבולון אורלב: תעבירו לה את הנספח ואז מרכז המחקר והמידע יכול היה לעשות ניתוח מה העלות התקציבית, במה מדובר, יכול להשוות להסכם קודם, יכולנו לקבל חומר אובייקטיבי של מחלקת המחקר של הכנסת.

זבולון אורלב: אני לא יודע מול מי את עובדת, אבל מול מי שאת עובדת, הוא ראוי פה להערה שלנו, שלהבא אנחנו מבקשים שקיפות מלאה של כל המסמכים, אין שום דבר שהוא סודי ואין שום דבר שהוא סוד מדינה.

זבולון אורלב: צריכים להעביר את כל המסמכים האלה, ואני מבקש עדיין להעביר את זה, גם להעביר את ההסכם עם הנספח, ואת סיכום הדיון אתם לא צריכים להעביר, אנחנו נגיד אותו.

זבולון אורלב: מר רידניק, על פי המסמך שהועבר, ההסכם עם הנספח שאני מוכן לתת לך אותו, הבאתי אותו לכאן, קיבלנו אותו רק אתמול, בוודאי יש עלות תקציבית.

זבולון אורלב: אני לא בדקתי אם זה 500 מיליון---

רן רידניק: חל שינוי משנה שעברה ולפני שנתיים?

זבולון אורלב: לפי הנוסח שהוצג לנו חל שינוי בכך שבעבר דרשו מהם לעמוד בסטנדרטים של 2006 רק מהמעונות שנבנו מ-2007 ואילך, כ-400 מעונות, ולגבי המעונות הקודמים היה סעיף אחר שבעצם הכשיר את המצב הקיים, ואילו בהסכם החדש אין את ההבחנה הזאת והם תובעים מהם את הסטנדרטים של 2006 על כל המעונות.

זבולון אורלב: זה השינוי, אם אני מנסח אותו במשפט אחד, שהוא כנראה עלות שאני לא יודע למה אנשי אגף המעונות לא...

זבולון אורלב: אתם יודעים באיזה עלות זה כרוך, גב' אלמוג?

זבולון אורלב: אם רוצים להתאים את הסטנדרטים של 2006, על ה-1,200 מעונות הישנים, באיזה עלות מדובר?

תמר אלמוג: ההערכה של הארגונים היתה בסביבות 500 מיליון, ולכן אנחנו הולכים לסקר.

טליה לבני: המשרד העריך באותו סכום---

תמר אלמוג: אז הערכנו משהו כמו 50,000 למעון.

תמר אלמוג: אנחנו לא רחוקים מכם.

זבולון אורלב: לא, לא.

רן רידניק: בטח שלא זו הכוונה להסכמי התמיכה האלה.

טליה לבני: אדוני היושב ראש, היא אמרה, אנחנו לא רחוקים---

זבולון אורלב: זה לא הולך 'אדוני היושב ראש' ואת מדברת.

זבולון אורלב: את צריכה לומר 'אדוני היושב ראש, אני מבקשת רשות דיבור' וכשאני אתן לך, תדברי.

אליעזר שוורץ: אנחנו פנינו בעבר למשרד וקיבלנו את תגובת המשרד שהתמחור של הארגונים מקובל עליהם פחות או יותר.

אליעזר שוורץ: מיליארדי השקלים מדובר על כל הגנים הפרטיים שייכנסו בעקבות החוק.

אליעזר שוורץ: אם מדברים רק על המעונות שבהסדר היום, מדובר על כמיליארד שקלים, ואני כולל גם את העלויות הפדגוגיות והשיפוצים.

אורלי לוי אבקסיס: זאת אומרת שעלות החוק מוסכמת גם על האוצר וגם על משרד התעשייה, המסחר והתעשייה לגבי מיליארדי השקלים?

אליעזר שוורץ: לא.

אליעזר שוורץ: היושב ראש שאל לגבי המעונות שבהסדר.

אליעזר שוורץ: בעבר כשפניתי לאגף נאמר לי שנעשתה עבודה על ידי הארגון, שירון יושב פה, ומקובל עליהם פחות או יותר התמחור של חצי המיליארד.

זבולון אורלב: אמרתי, כשעורכת דין מירב ישראלי ואני ישבנו בישיבה עם השר ועם המנהל הכללי, היועץ המשפטי של המשרד, הסגנית של תמר, כי תמר היתה במשימה אחרת, ועוד בעלי תפקידים נוספים במשרד, שם דובר שהסטנדרטים האלה שחסרים, זה סדר גודל של 350 מיליון ושיש הסדר עם משרד האוצר.

זבולון אורלב: האם, מר רידניק, ידועה לך העלות?

זבולון אורלב: האם ידוע לך שיש איזה שהוא הסדר כספי בין משרד התעשייה, המסחר והתעסוקה לבין האוצר באשר לכיסוי הפער הזה?

רן רידניק: בצורה מסודרת לגבי השנה הזאת---

זבולון אורלב: לא, אם אפשר קודם כל לענות לשאלה שלי.

רן רידניק: אני מבטיח לענות.

זבולון אורלב: אני סומך עליך, תודה.

רן רידניק: לא היתה כוונה לשנות באופן מהותי את תקנות הסטנדרטים או הדרישות השנה, אם כי אני אשמח להבין בדיוק מה השינויים ונראה אם הסעיף הספציפי הזה זה מה שחסר, ההחרגה לפני 2006, אז אפשר להתחבר להצעתו של היושב ראש ולהצעה של גב' אלמוג, להתחבר לזה.

רן רידניק: עכשיו לעניין סיכום עניין בטיחות.

רן רידניק: זה משהו שנמצא בדיונים, בגלל שלא ברור המספר עדיין.

רן רידניק: אני לא יודע להגיד לכם מספר שהוא מבוסס, לכן אל"ף, יש סקר בטיחות ובי"ת, יש דיונים בין המשרדים.

רן רידניק: אני מנחש שתהיה איזה שהיא השקעה מדורגת בבטיחות, התאמה לאורך שנים, אבל גם מכיוון שזה יהיה מדורג אין כוונה להטיל את הדרישות באבחה אחת.

רן רידניק: יכול להיות שצריכה להיות הלימה בין השניים.

רן רידניק: שוב, אני לא אגיד מספרים, אנחנו לא יודעים.

אורלי לוי אבקסיס: מר רידניק, יש לי שאלה.

אורלי לוי אבקסיס: רשום פה בסיכום הדיון שהיה במשרד התעשייה, המסחר והתעסוקה---

רן רידניק: אני לא מכיר את סיכום הדיון הזה.

אורלי לוי אבקסיס: אנחנו נעביר לך פה העתק, אבל השורה היחידה שהיא מובנת פה ובלי הרבה פרשנויות היא ככה; התוספת התקציבית באופן ברור לא תיפול על ההורים.

אורלי לוי אבקסיס: אתה יכול לתת לנו את ההתחייבות הזו?

מרצדס צרפתי: זו התחייבות של המנהל הכללי של משרד התעשייה, המסחר והתעסוקה, מה שיש לו לשבור, הוא ישבור מול משרד האוצר בדיונים פנימיים.

אורלי לוי אבקסיס: זאת אומרת שגם פה אנחנו לא יכולים לצאת עם איזה שהיא בשורה?

אורלי לוי אבקסיס: משהו יכול להשתנות?

אורלי לוי אבקסיס: גם המשפט הברור היחידי בסיכום הזה הוא לא ברור דיו?

מרצדס צרפתי: למה הוא לא ברור דיו?

מרצדס צרפתי: השאלה היתה האם העלויות האלה---

אורלי לוי אבקסיס: אז את לא יכולה לתת התחייבות.

אורלי לוי אבקסיס: המנהל הכללי פה כתב שהתוספת התקציבית באופן ברור לא תיפול על ההורים.

אורלי לוי אבקסיס: משרד התעשייה, המסחר והתעסוקה חתום על זה?

מרצדס צרפתי: היא לא תיפול לעל ההורים, כי כסף ייצא---

אורלי לוי אבקסיס: רגע, לפרוטוקול, שקל אחד לא יושת על ההורים?

מרצדס צרפתי: לא יושת.

מרצדס צרפתי: החוק לא יושת על ההורים.

מרצדס צרפתי: על זה מדובר.

אורלי לוי אבקסיס: אתם מבינים שאם המשרד לא ישפה את הארגונים, הארגונים לא יוכלו לעמוד---

מרצדס צרפתי: כשתקראי את---

אורלי לוי אבקסיס: שנייה, אני מנסה להבהיר את הנקודה שלי, אני לא תקציבאית.

אורלי לוי אבקסיס: אני מנסה להבין במקום של ההורה.

אורלי לוי אבקסיס: אם אתם מתחייבים שזה לא יושת על ההורים, אבל לא תמצאו את המימון מתוך המשרד, כי אתם אומרים שעדיין לא באתם בדין ודברים מול האוצר ותיכף השנה נכנסת, אתם מבינים שאין הרבה משחק, אין לנו גם הרבה זמן ואם הם יצטרכו לעמוד באותם תנאים הם לא יוכלו בזמן הקצר שנותר להם...

אורלי לוי אבקסיס: אבל נגיד ויוכלו לעמוד בזה, ועדיין לא יועבר להם הכסף, אלה יהפכו להיות עבריינים כי הם יצטרכו לחרוג מהפיקוח על המחירים.

אורלי לוי אבקסיס: או שבעצם הם יעבדו בחסר.

אורלי לוי אבקסיס: זאת אומרת שהם יצטרכו לספוג את זה על עצמם.

מרצדס צרפתי: הארגונים גם פנו אלינו בשאלה על המחירים ואנחנו, משרד התעשייה, המסחר והתעסוקה, בעד פתיחת הסל, אנחנו הפנינו אותם למשרד האוצר שהוא אחראי על פתיחת הסל, לדון איתו... אנחנו נגבה אותם בפתיחת הסל---

אורלי לוי אבקסיס: כשאת מדברת על פתיחת הסל, אנחנו מבינים שאם פותחים את הסל יש לזה השתה גם על המחיר, על הפיקוח, אז את לא יכולה לתת התחייבות ששקל לא ייפול על ההורים?

מרצדס צרפתי: אבל אלה שני דברים שונים.

מרצדס צרפתי: יש את העלויות של החוק, שהם לא ייפלו על ההורים.

אורלי לוי אבקסיס: אבל מה זה משנה?

אורלי לוי אבקסיס: להורה לא אכפת מכוח מה הוא משלם, כשהוא משלם את השקל יותר, זה יוצא לו מאותו כיס שקודם הוא שילם שקל פחות.

אורלי לוי אבקסיס: אתם נתתם התחייבות, אתם עומדים מאחורי ההתחייבות ששקל לא יושת על ההורים?

מרצדס צרפתי: בוודאי שכן.

מרצדס צרפתי: אם צריך, אז נעמיד פה סבסוד להורים.

אורלי לוי אבקסיס: אבל במקביל את אומרת שאם אנחנו פותחים את הסל, אז הפיקוח על המחירים שהיה אתמול משתנה מחר.

מרצדס צרפתי: אם הוא ישתנה, אנחנו נעמיד את הסבסוד להורים.

אורלי לוי אבקסיס: גם אם לא תקבלו שיפוי מהאוצר?

מרצדס צרפתי: אנחנו נקבל שיפוי מהאוצר, ואם לא, אנחנו נסדר את התקציב בצורה אחרת.

זבולון אורלב: דרך אגב, גב' צרפתי, נדמה לי שאת השתתפת בישיבה, נכון?

מרצדס צרפתי: כן.

זבולון אורלב: היתה התחייבות שעד פתיחת מושב הכנסת, אתם תעבירו לנו את העלויות התקציביות.

זבולון אורלב: את זוכרת את ההתחייבות הזאת?

מרצדס צרפתי: אני זוכרת.

מרצדס צרפתי: אנחנו הגענו לסיכום ראשוני, הסיכום הראשוני נמצא כרגע אצל השר, הוא בוחן אותו ואנחנו נעביר אותו אליכם.

זבולון אורלב: אבל התחייבתם תוך שבועיים.

מרצדס צרפתי: זה היה מוכן בשבוע שעבר, זה כרגע אצל השר, לצערי אני לא יכולה לדבר בשם השר.

זבולון אורלב: יש לי עוד שאלה אחת.

זבולון אורלב: איך זה קורה שמצד אחד אתם מוציאים סיכום פומבי, הוא לא סיכום סודי, יש פה תפוצת נאט"ו, תפוצה למשתתפים, הוא לא סיכום דיון סודי ואני לא חושב שיש פה דברים סודיים, שאתם אומרים שהעלות לא תיפול ההורים, ומצד שני אתם מבקשים שהם יחתמו על מסמך שיש לו עלויות שאת יודעת ששמעתי מהמנהל הכללי שלך מה העלויות.

זבולון אורלב: היית באותו דיון ושמעת, נדמה לי, שמדובר על 350 מיליון שקלים.

זבולון אורלב: איך זה מסתדר ביחד?

מרצדס צרפתי: העלויות שהמנהל הכללי דיבר עליהן אלה העלויות של יישור קו בדברים הקריטיים וזה כסף שיהיה במשרד התעשייה, המסחר והתעסוקה, בשביל להביא את כל המסגרות שקיימות היום, אלה שקמו לפני 2006, לקו אחיד.

זבולון אורלב: זה מה שאמור בנספח.

מרצדס צרפתי: זה כסף שייצא ממשרד התעשייה, המסחר והתעסוקה.

זבולון אורלב: אז למה אתם לא מוכנים שביחד עם החתימה על הנספח תהיה גם התחייבות בחוזה, דו צדדית, שהמשרד מממן?

מרצדס צרפתי: המנהל הכללי אמר את זה יותר מפעם אחת.

מרצדס צרפתי: אני לא חושבת---

זבולון אורלב: לא, אני שואל אותך.

זבולון אורלב: את מדברת על תרבות כזאת שמה שהארגונים מתחייבים כלפי המדינה, גב' צרפתי, שהם יתחייבו התחייבות חוזית שאפשר לפרוע אותה, ומה שהמדינה מתחייבת כלפי הארגונים, שאת אמרת, שישפו אותם וכדומה, זה יהיה בסיכום דיון?

זבולון אורלב: זה מה שאת מציעה?

מרצדס צרפתי: לא, אני לא חושבת שזה צריך להיכנס לחוזה, אני לא משפטנית, אני לא יודעת מה יכול להיכנס לחוזה, מצטערת.

מרצדס צרפתי: אנחנו נבחן את זה.

מרצדס צרפתי: כמו שהצעתם גם קודם, אנחנו נבחן הוספת---

זבולון אורלב: טוב, אני רוצה להתקדם, חפרנו, נדמה לי, מספיק.

זבולון אורלב: החפירות הארכיאולוגיות חשפו כאן כמה דברים.

זבולון אורלב: ההצעה שעומדת על הפרק היא לחזור להסכם תשע"א.

זבולון אורלב: אני מבין שלארגונים יש הסכמה לחתום על הסכם של תשע"א ואין להם הסתייגות.

זבולון אורלב: ככה הבנתי.

ליאורה מינקה: רק הערה אחת.

ליאורה מינקה: האם ברור למשרד שאנחנו לא יכולים לפתוח רישום עד שאין לנו הסכם חתום עם המשרד?

זבולון אורלב: את זה תשאלי אותם.

ליאורה מינקה: כי הם מפרסמים שיש...

ליאורה מינקה: והם עוד לא פרסמו---

זבולון אורלב: מיד נטפל בפרסום.

זבולון אורלב: קלטה את זה חברת הכנסת אורלי לוי אבקסיס.

זבולון אורלב: היא העלתה את זה, תיכף נטפל בדבר הזה, גם גב' שמרגד העלתה את הנושא הזה.

זבולון אורלב: שאלתי, אם המשרד יבוא ויאמר 'אנחנו מבקשים שתחתמו על הסכם תשע"א גם לתשע"ב', יש עם זה בעיה?

ליזה ריבקין: כמנהלת רשת יש לי עם זה בעיה ואמרתי גם את הדברים---

זבולון אורלב: מה הבעיה?

זבולון אורלב: חתמת בתשע"א.

ליזה ריבקין: אני אומר וגם אמרתי את הדברים באותה ישיבה אצל המנהל הכללי.

ליזה ריבקין: אני לא יודעת אם הם מצוטטים, משום שאנחנו טרם קיבלנו העתק.

זבולון אורלב: אני מאשר שהשתתפת.

זבולון אורלב: זה לא סטנוגרמה מה כל אחד אמר, אלא זה סיכום פגישה.

זבולון אורלב: יש כאן רק את הסיכומים.

ליזה ריבקין: אבל ציינתי משהו מאוד מהותי בעניין ובאתי ואמרתי בפני המנהל הכללי שלי יש בעיה, גם עם ההסכם הנוכחי, ואני אומר מדוע.

ליזה ריבקין: משום שאנחנו יושבים בחדר ומסכמים סיכומים, כל האנשים הבכירים, ואומרים שלא ידרשו מאיתנו, הארגונים, את יישום דרישות הפרוגרמה 2006 לאותם מבנים שנבנו לפני 2007 וראה זה פלא, המבקרים, הנציגים של משרד התעשייה, המסחר והתעסוקה שמגיעים לשטח באים ומציגים בפנינו דוחות ודרישות כאילו לא היו סיכומים ודורשים התאמה לפי 2006.

ליזה ריבקין: עומדים על שולחני דוחות גם מהחודש האחרון, גם מהחודשים האחרונים, דרישות להתאמה עם 2006 ואפילו השכילו לעשות, לתחום את זה בזמן.

אורלי לוי אבקסיס: ואחר כך אומרים כאן 'קחו את המלה של המנהל הכללי כמשהו מחייב'.

זבולון אורלב: יש לי שאלות של פוליטיקל קורקט.

זבולון אורלב: נו, אז הם כתבו לך דוח, תתייקי את הדוח, תכתבי 'דוחות לא רלוונטיים' ותתייקי אותם.

זבולון אורלב: תעני לאותו מפקח 'צר לי להודיעך שיש טופס סטנדרטי, אתה חרגת מסמכותך, הדוח איננו במסגרת ההסכם בינינו, שלום, להתראות בביקור הבא'.

זבולון אורלב: מה הבעיה?

ליזה ריבקין: אני אומר מה הבעיה.

ליזה ריבקין: בשורה התחתונה נרשם שאם לא מבצעים את כל אותם ליקויים תוך פרק הזמן שניתן לנו, אנחנו צפויים לצווי סגירה.

ליזה ריבקין: זאת הבעיה.

זבולון אורלב: אני מציע שתכתבי לו חזרה.

זבולון אורלב: היועץ המשפטי שלכם, טליה, יכתוב ליועץ המשפטי ואגב, אני אשמח אם תעבירי לי שניים-שלושה כאלה דוחות שמאיימים בצווי סגירה על דברים שהם לא במסגרת ההסכם.

זבולון אורלב: אני מבטיח לך שזה לחם טרי ונעים לטפל בו, נטפל בדבר הזה.

זבולון אורלב: אבל את עוברת למישור אחר, את אומרת שגם מה שחותמים לא מקיימים.

ליזה ריבקין: נכון.

זבולון אורלב: אז מה את רוצה?

זבולון אורלב: אז לא לחתום בכלל על הסכם?

זבולון אורלב: בואי נצא מתוך נקודת הנחה---

אורלי לוי אבקסיס: אבל שתהיה לך טענה, אם חתמת, לפחות יש לך על מה חתמת וזה בעצם מגבה אותך---

זבולון אורלב: יש לי שאלה לגב' אלמוג ולאוצר.

זבולון אורלב: אני מבין שאם תציעו לארגונים לחתום על הסכם תשע"ב במתכונת דומה וזהה לחלוטין של תשע"א, זה יביא לחתימת ההסכם וכתוצאה מזה לפתיחת הרישום.

זבולון אורלב: האם יש עם זה איזה שהיא בעיה?

זבולון אורלב: אתם רוצים לשקול?

זבולון אורלב: אתם רוצים להשיב במקום?

זבולון אורלב: אתם רוצים רגע לצאת החוצה להתייעץ?

זבולון אורלב: איפה אתם עומדים עם העניין הזה?

תמר אלמוג: ההצעה ברמה עקרונית נראית סבירה, אבל כמובן שזה מחייב איזה שהיא התייעצות פנימית בתוך המשרד.

זבולון אורלב: בסדר גמור.

זבולון אורלב: מתי השר והמנהל הכללי חוזרים?

מרצדס צרפתי: במוצאי שבת.

מרצדס צרפתי: .

זבולון אורלב: מה, הם טסים בשבת?

מרצדס צרפתי: לא, הטיסה יוצאת במוצאי שבת.

רן רידניק: ממשלה נפלה על זה.

מירב ישראלי: למעונות היו ארבע דרישות.

זבולון אורלב: חברים, קודם כל בַּקָּשָתִּי, גב' צרפתי, אם אפשר דרך הלשכות להעביר את הערתי גם לשר ולמנהל הכללי, ששרים ומנהלים כלליים בדרך כלל הקפידו מאוד שבנסיעות רשמיות ידאגו לשמור על מועדי ישראל ושבתות.

זבולון אורלב: אינני מכיר את אורחותיו של המנהל הכללי, אבל אני מכיר את אורחותיו של השר, הוא אדם מסורתי, אין לי שום ספק שהוא מקפיד בעניין הזה, אבל אני יודע שלא הוא קובע את המועדים, אלא הלשכה קובעת.

מרצדס צרפתי: לא, הכוונה שלי היתה שהם יוצאים במוצאי שבת.

זבולון אורלב: יפה מאוד.

זבולון אורלב: טוב שתיקנת.

זבולון אורלב: מנענו משבר קואליציוני.

זבולון אורלב: אני מבין שכעת חיה בעוד שבוע זה זמן סביר שנקבל תשובה, נכון?

תמר אלמוג: כן.

זבולון אורלב: כן, גם לדעת גב' אלמוג וגם לדעת גב' צרפתי, שבוע ימים.

זבולון אורלב: אז אנחנו נקבע ישיבה של תזכורת.

זבולון אורלב: אנחנו נקצה חצי שעה, או לפני או אחרי, תזמיני את מי שרוצה, כדי לקבל דיווח באשר לבקשה של הוועדה שלאור ההסכמות העקרוניות המקצועיות, גם שלכם וגם של הארגונים, לחזור להסכם ואני מבין מכם שברגע שייחתם ההסכם, ייפתח גם הרישום.

זבולון אורלב: על ידי כך אני רוצה להימנע מהוויכוח האם לתת לכם גיבוי שבינתיים אתם לא רושמים וכולי.

זבולון אורלב: נדחה את הוויכוח הזה .

זבולון אורלב: אני גם מציע לכם, ביחס לפרסום, יש צדק בטענתה של חברת הכנסת אורלי לוי אבקסיס, שמבלבלים את ההורים; מצד אחד אין רישום בארגונים ומצד שני נרשמים באינטרנט ואומרת גב' שמרגד, שהיא מנוסה הרבה יותר ממני, שזה יוצר לאחר מכן בלבול גדול מאוד, כי אין שיוך של הנרשם לסמל המוסד.

זבולון אורלב: האם זה נכון לבקש מכם בינתיים לעצור את הפרסום לשבוע הימים הזה?

תמר אלמוג: רק הבהרה לגבי המצב לאשורו.

תמר אלמוג: ראשית אני צריכה לציין ש-60% מהמפעילים כן רושמים וכן פתחו את הרישום בהתאם להנחיות של המשרד ב-27 לאפריל.

תמר אלמוג: 40% זה הרשתות הגדולות והארגונים שנמצאים כאן.

תמר אלמוג: 60% האחרים פתחו את הרישום במועדו, ב-27 לאפריל, הרישום מתנהל כדת וכדין.

תמר אלמוג: ההורים שכן נרשמו, אי אפשר לעצור אותם מלהמשיך את התהליך לבקשת התמיכה כדי שלפני ה-1 בספטמבר הבא תהיה להם כבר דרגת ההשתתפות.

תמר אלמוג: הפרסום ברדיו נועד לדבר אחד בלבד, לעודד הורים אחרי שהם מבצעים את הרישום במעון ומקבלים את אישור המנהלת שהם התקבלו למעון ובשאלון הרשמה גם מופיע סמל המעון, אז כך שמה שגב' שמרגד אמרה, אין עם זה בעיה, לא תהיה בעיה השנה, מופיע סמל המעון, ההורה יכול לגשת לאינטרנט או דרך הדואר, למלא את הבקשה לתמיכה ולשלוח אותה מבעוד מועד והוא יכול בעוד שבועיים לקבל את הדרגה שהוא יידע אותה לפני 1 בספטמבר.

אורלי לוי אבקסיס: יש לי שאלה לגבי ה-60%, זה לא מסתדר לי.

אורלי לוי אבקסיס: במעונות שדיברנו, כמה ילדים אתם מתמחרים בסך הכל?

אורלי לוי אבקסיס: את יכולה לתת לי מספר?

תמר אלמוג: במעונות יום בלי המשפחתונים יש כ-70,000 ילדים.

אורלי לוי אבקסיס: לא, 85,000 ילדים במסגרת שלהם.

אורלי לוי אבקסיס: כמה בסך הכל?

תמר אלמוג: אני מורידה את ילדי רווחה ונשארת עם כמות של 70,000.

אורלי לוי אבקסיס: למה, הם לא ילדים?

אורלי לוי אבקסיס: הם לא צריכים להירשם?

תמר אלמוג: לא, הם לא נרשמים דרכנו.

זבולון אורלב: אני מתנצל, כולכם שוחים בחומר ואני לא הבנתי שום דבר.

זבולון אורלב: שאלתי מאוד פשוטה, אני מבין מגב' שמרגד, שעוסקת בפרקטיקה היומיומית, שכל עוד ארגוני הנשים לא פתחו את הרישום, אם משפחה נרשמת באינטרנט, אין חיבור בין הרישום באינטרנט לבין הרישום במעון הספציפי, כי המעון ברישום הספציפי לא נפתח.

זבולון אורלב: זה נכון, גב' אלמוג?

תמר אלמוג: לא מדויק.

תמר אלמוג: הורה לא יכול טכנית להיכנס לאינטרנט ולרשום את ילדו אם הוא לא עבר את המשוכה של הרישום במעון, כי יש שדה חובה.

תמר אלמוג: כשנכנסים לאינטרנט וממלאים את הפרטים של הילד ושדה חובה זה לצרף את אישור המנהלת שהוא נרשם במעון והתקבל למעון, אז הוא לא יכול להירשם.

אורלי לוי אבקסיס: אז בקיצור אתם מטרטרים אותו על משהו שהוא לא יכול לעשות, לא בשליטתו, בגלל שאלה עוד לא פתחו.

תמר אלמוג: אבל, גברתי, 60% כן פתחו.

זבולון אורלב: גב' אלמוג, תראי מה שקורה.

זבולון אורלב: ברחוב השכן של המשפחה יש מעון של נשות חירות, כי היא מובילה את העניין הזה, הוא בא למעון ושואל מה סמל המוסד, אני רוצה לרשום, אומרים לו במעון 'עוד לא פתחנו את הרישום' ואז אותו הורה אומר 'רגע, אני לא מבין, שמעתי ברדיו מהממשלה שנרשמים, איזה משוגעים אתם?

זבולון אורלב: תחליטו, נרשמים או לא נרשמים?

זבולון אורלב: ' אומרים לו 'אנחנו בעיצומים מול משרד התעשייה, המסחר והתעסוקה', אבל אתם ממשיכים להגיד לו בתקשורת 'תירשם'.

זבולון אורלב: למה לעשות את זה?

זבולון אורלב: הרי הם לא רושמים.

זבולון אורלב: ואת אומרת שתנאי לרישום באינטרנט זה שקודם יירשמו אצלם אבל אצלם אי אפשר להירשם, אז למה זה?

תמר אלמוג: אני מוכנה, כדי למנוע איזה שהוא בלבול מהורים מסוימים ברשתות הגדולות, אולי כן להקפיא את הקמפיין ברדיו לכשתיפתח ההרשמה.

זבולון אורלב: זה דבר שני שאנחנו מבקשים.

זבולון אורלב: אנחנו רשמנו לפנינו את הנכונות של משרד התעשייה, המסחר והתעסוקה להיענות לבקשה של הוועדה ושל הארגונים להשעות כרגע את הפרסומים בדבר הרישום לשבוע ימים, עד לישיבה הבאה, כדי להתרחק מאיזה שהוא חשש של בלבול הציבור ביחס לרישום.

זבולון אורלב: דר' יצחק קדמן.

יצחק קדמן: אם היו לי איזה שהן ספקות בדבר החיוניות של החוק---

זבולון אורלב: ידעתי שתסבך אותי עכשיו.

יצחק קדמן: אני בטח אדבר.

יצחק קדמן: כמו קאטו הזקן, אני אמשיך לדבר על קרתגו עד שקרתגו תיפול.

זבולון אורלב: וקרתגו תיפול.

יצחק קדמן: והיא תיפול.

יצחק קדמן: אני יודע שאתה מסכים איתי ויש לך מניות יסוד בעניין הזה, אבל אני מוכרח לומר את זה.

יצחק קדמן: אנחנו מוכרחים את החוק כדי שמחזות כאלה לא יימשכו כל פעם מחדש.

יצחק קדמן: יש במדינת ישראל נטייה להיות מופתע כל שנה כשמגיע 1 בספטמבר.

יצחק קדמן: משום מה זה לא מופיע בלוח.

יצחק קדמן: פתאום---

זבולון אורלב: יש לי הרגשה שהפעם נופתע באו"ם כנראה.

יצחק קדמן: כן.

יצחק קדמן: פתאום מופתעים שהגיע 1 בספטמבר.

יצחק קדמן: אני רוצה להסב את תשומת לבכם, זה כביכול לא שייך לנושא הדיון.

יצחק קדמן: לפני שבוע נסגר בתל אביב מחסן ילדים.

יצחק קדמן: אני קורא לו מחסן ילדים, כי אי אפשר לקרוא לזה מעון יום כאשר אין לילדים אפילו מקום לעמוד כי הלולים תופסים את כל החדר, וכשבחדר אין כיבוי אש ולא סטנדרטים 2006 ולא סטנדרטים 1948.

יצחק קדמן: הילדים נכוו שם מסירים שנשפכו עליהם, היתה במקום זוהמה, עכברים.

יצחק קדמן: אתם יודעים מי סגר את המעון הזה?

יצחק קדמן: לא משרד התעשייה, המסחר והתעסוקה.

יצחק קדמן: ההוצאה לפועל, כי התברר שהגננת חייבת לבעל הדירה 7,000 שקלים שהיא לא שילמה לו.

יצחק קדמן: ככה דברים מתנהלים היום במדינת ישראל.

יצחק קדמן: אז אנחנו יכולים להתווכח עד מחרתיים אם המסגרות של החלונות יהיו 70 סנטימטר או 80 סנטימטר, כשמתחת לאף שלנו מתקיימים מחסני ילדים במדינת ישראל.

יצחק קדמן: למה זה קשור לנושא הדיון?

יצחק קדמן: ככל שהרישום יתעכב או לא יתקיים, יותר ויותר הורים, שלא רוצים לחכות או מפחדים שעד שהם יחכו הם ייצאו וידם על ראשם ולא יהיה להם סידור לילד, ירשמו את הילדים במקומות כאלה כמו שתיארתי קודם, והם קיימים לא מעט, ולמשרד התעשייה, המסחר והתעסוקה אין יכולת ושום סמכות אפילו לסגור אותם.

יצחק קדמן: לכן אני אומר, אסור לעכב.

יצחק קדמן: אם אתה תצליח בעוד שבוע לעשות את הנס הזה ששני הגורמים הנכבדים שיושבים פה, יישבו ויסכימו על משהו, חבל שזה לא קרה עוד בזמן הפגרה, היינו חוסכים את כל כאב הראש הזה.

יצחק קדמן: הערה שנייה.

יצחק קדמן: אני שמעתי פה שמשרד התעשייה, המסחר והתעסוקה מוכן ללכת כביכול לקראתך ולהוציא את הסעיף שבו הוא מחייב את המעונות לעמוד בסטנדרטים.

זבולון אורלב: אתה לא מדייק.

זבולון אורלב: יש שני סטנדרטים, סטנדרטים למעונות שנבנו מ-2007 ואילך, וסטנדרטים למעונות שנבנו עד 2007 וההשוואה מחייבת כנראה כמה מאות מיליוני שקלים וכל עוד לא יימצא פתרון לתקציב הזה, אי אפשר לחייב, כיוון שאז או שהארגונים יתמוטטו או ששכר הלימוד יעלה ואנחנו לא רוצים בזה.

יצחק קדמן: זה ברור לי לחלוטין, אבל במשוואה הזאת, שאתה ציירת, מה שאנחנו עושים, במקום להרים את התקציבים שהם מקבלים ולאפשר להם לעמוד במה שמשרד התעשייה רצה מלכתחילה, אנחנו מורידים את הסטנדרטים למה שהיה נהוג לפני ולכן אני קורא לך לבקש ממשרד התעשייה, המסחר והתעסוקה וממשרד האוצר דבר אחר; שיישארו עם ההסכם שהם הציעו לארגונים, אבל יעלו את התקציב באופן שאפשר יהיה לקיים את ההסכם הזה.

יצחק קדמן: זה מה שצריך לשאוף אליו.

יצחק קדמן: לא להוריד את הדרישות, אלא להעלות את התקציב.

זבולון אורלב: דר' קדמן, אני דיווחתי כבר, נדמה לי יותר משלוש פעמים, על הפגישה שהיתה לעורכת דין ישראלי, היועצת המשפטית שלנו, ולי, עם השר והמנהל הכללי והיועץ המשפטי וחברים נוספים ואמרתי את זה גם במהלך כל החקיקה, ואני אומר את זה גם היום בצורה הברורה ביותר, שאנחנו לא רוצים להטיל עול נוסף על ההורים, אנחנו חושבים שצריכים שהמדינה תיכנס לעניין.

זבולון אורלב: אני לא נכנס כרגע לרזולוציות, הציבורי והפרטי, זה דיון אחר בסוגיה, אני רק חושב כמוך שמי שחושב שלאורך זמן ניתן יהיה לקיים את המסגרות שמטפלות בפעוטות, מ-0 עד 3, בסטנדרטים הקיימים היום, טועה ומטעה.

זבולון אורלב: אנחנו נילחם וניאבק יחד עם הארגונים ויחד עם הגנים הפרטיים, כדי שכל ילדי ישראל יוכלו ליהנות מהסטנדרטים הראויים לילדים בגיל שהוא הקריטי ביותר.

זבולון אורלב: זאת ההזדמנות גם לברך את פרופ' פנינה קליין, שהיא זוכת פרס ישראל, ומומחיותה הוא החינוך לגיל הרך, והוועדה ומשתתפיה נחשפו לפנייה שלה ולעוד פניות נוספות של אנשי אקדמיה בכירים ביותר במדינת ישראל ביחס לחוק, על חיוניותו ועל כך שהוא משנה את מעמד הילד, או הפעוט, בכך שהוא הופך להיות מרכז העניין.

זבולון אורלב: אנחנו סיכמנו, כפי ששמעת, לא קיבלתי סיכום דיון אבל מבחינתי זה הסיכום עם השר והמנהל הכללי, שעד היום היינו אמורים לקבל את הסטנדרטים ועלותם שהמשרד חושב שהם החיוניים ביותר להתחיל בו את החוק, ולאור זאת הוועדה היתה צריכה לשבת עכשיו ולראות במה מדובר ולשקול מהיכן יגיעו המקורות, מה עלותם ומה הסעיפים ולתת למחלקת המחקר לבדוק את הדבר הזה ואז להתקדם הלאה.

זבולון אורלב: אבל כמו ששמעת, לצערי לא תמיד מקיימים את מה שמבטיחים, גם כשהשר והמנהל הכללי נתנו הנחיה מפורשת בנוכחותנו, ושאלנו אותם חזור ושאול 'זה יגיע בתוך שבועיים?' הבהירו לנו שכן.

זבולון אורלב: התרשמנו שהשר והמנהל הכללי מאוד מעוניינים בקידום החוק והחוק הוא גם חוק ממשלתי, הוא לא רק חוק פרטי שלי, זה מחייב את הממשלה.

זבולון אורלב: אני רוצה להזכיר שכנראה, זה לא סוד, שדוח מבקר המדינה הקרוב עומד להתייחס לסוגיה הזאת.

זבולון אורלב: הדוח השנתי על פי התאריכים האמורים הנקובים בחוק עומד להתפרסם בחודש מאי, למיטב זיכרוני, כיושב ראש לשעבר של ועדת ביקורת המדינה אני יודע את המועדים, ואני מניח שבמושב הקיץ הזה תהיה התפתחות בסוגיה הזאת.

זבולון אורלב: על כל פנים, מבחינתי, אני מאוד מאוד נחוש להעביר את החוק ואני מסכים איתך שלו החוק היה קיים לא היינו עומדים היום במצב הזה, הדיון לא היה דיונים של סיכומים כאלה, אלא הדיונים פה היו שקופים לעיני כל הציבור, פתוחים לאקדמיה, פתוחים למחלקת המחקר, הכל גלוי, ההורים יודעים, הפרטיים יודעים, הציבוריים יודעים ויש הכרעות דמוקרטיות מסודרות ולא ההוא אמר להוא וההוא אמר להוא וזה אמר לזה.

זבולון אורלב: לא יכול להיות הדבר הזה.

זבולון אורלב: עוד מישהו רוצה להתבטא בסוגיה הזאת?

זבולון אורלב: גב' מיטל להבי, סגנית ראש עיריית תל אביב.

מיטל להבי: הנחישות שלך, יחד עם העבודה המצוינת שעושה הוועדה וכל האנשים האלה שאכפת להם ומגיעים לפה, אין לי ספק שבמושב הקרוב והחוק הזה יעשה את הצעדים שלו קדימה ויתקדם כי באמת צריך, בנושא של בטיחות ובריאות הילדים וכל מה שקשור לזה אין מחלוקת.

מיטל להבי: אבל הסוגיות שמתפתחות בדרך, שאמנם כרגע הגענו לפתרונן, רק מראות כמה הטיפול בילדים נעשה טלאי על טלאי וחלקים חלקים.

מיטל להבי: אני רוצה לומר שמדבר פה משרד התעשייה, המסחר והתעסוקה על סטנדרטים שהוא הנפיק ב-2006.

מיטל להבי: באוקטובר 2010 נחתו על שולחני סטנדרטים חדשים של מכבי אש, ב-2011 נחתו על שולחני סטנדרטים חדשים של הג"א, גם הגדירו אותם מחדש, אני לא רוצה להתייחס דווקא למשרד התעשייה, המסחר והתעסוקה, אני אומרת שיש גם מוסדות של בתי ספר שקיימים 50 שנה ולא עומדים ברעידות אדמה ולא עומדים בסטנדרטים ואנחנו לא הולכים ובודקים סטנדרטים אחורה, לכן כשאנחנו מגדלים את התינוק הזה, אסור לשפוך אותו עם המים וצריך לייצר את הדברים עם הבנה של המציאות.

מיטל להבי: אני איתך, דר' קדמן, אבל אני מנסה לראות בין ההכי רצוי לטובת הילדים וכאמא אני אומרת את זה, לבין מה שאפשר וסדרי עדיפויות במערכת.

מיטל להבי: הארגונים לא מדאיגים אותי, אני אומרת לך בכנות, מפני שאני חושבת שהסטנדרטים שלהם מלכתחילה היו מפוקחים ומלכתחילה הם איכותיים ומלכתחילה הם מפקחים על עצמם, גם לא מדאיג אותי הרישום אליהם, אני מודיעה לך שיעמדו בתור ויחכו עד שהם יפתחו את שעריהם וכשהם יגמרו את ההרשמה אלפים ייוותרו ללא מענים ואז הם יחפשו את הגנים האלה, שאתה מספר שסגרנו באמצעות הוצאה לפועל.

מיטל להבי: אני חושבת שאחד הדברים שהוועדה צריכה לעשות בפותרה את בעיית הארגונים לשנת הלימודים הקרובה היא לפתור גם את הבעיות של הפרטיים לשנת הלימודים הקרובה.

מיטל להבי: אני פונה לאדוני, אני אעביר לך חבילות של גנים שהם בתהליכי סגירה, מכל הסיבות האלה של סטנדרטים, לא של משרד התעשייה, המסחר והתעסוקה ולא של משרד החינוך, מפני שכל גוף קובע סטנדרטים ובכל שנה מפרסם איזה שהוא גוף איזה שהם סטנדרטים שהם אחרים מהידועים לנו.

מיטל להבי: אני מברכת על החוק שלך, כי אם סוף סוף כל סטנדרט שאי מישהו כמו מכבי אש והזה והזה ירצה לקבוע יצטרך לעבור דרך התקנות שלך ולא כל אחד ימציא סטנדרטים מעל הראש של משרד התעשייה, המסחר והתעסוקה ומעל הראש של מכבי אש והמשטרה וכולי, אז אנחנו נוכל לברך על משהו שכולנו נדע מה הוא, והיום הבהירות הזאת לא קיימת.

מיטל להבי: צריך עכשיו באמת שהוועדה הזאת, מעבר לקידום החוק בראייה ארוכת טווח, גם את כמה הנקודות והדברים שצריך לעשות כדי לייצר פתרונות לשנת הלימודים הקרובה, תעשה.

מיטל להבי: אני מודיעה לכם שבתל אביב פותחת 22 גנים חדשים השנה, חלקם יתוקצבו במועצה הקרובה, וכ-1,000 ילדים שנרשמו למערכת החובה העירונית ייוותרו ללא מענה; 893, אלה שנרשמו עד מועד ההרשמה, ויש אחרי מועד ההרשמה.

זבולון אורלב: ילדי חובה?

מיטל להבי: חובה וטרום חובה.

מיטל להבי: אני לא יודעת עוד מה המצב בגנים של ה-0 עד 3, אבל אני מניחה שיידפקו על הדלת.

מיטל להבי: ואני רוצה לומר שיש פה משהו שלא מבינים שקורה.

מיטל להבי: פרופ' דוד פסיג בצופן העתיד מדבר על שינויי מגמות בתרבות הישראלית והעולמית ואחת מהן היא החזרה למשפחה ולפנאי ועלייה בכמות הילודה, מפני שאנשים כבר יודעים, הילדים שלי כבר יודעים שדרך חיי היא לא טובה, הם כבר לא ירצו להיות וורקוהולים, הם כבר אומרים לי 'אמא, תסתכלי מה יותר חשוב בחיים', ואני אומרת לכם שהדורות הבאים והדורות שקצת יותר צעירים מאיתנו בעשור או שניים, הם כבר לא עומדים על 1.2 נפשות לבית אב, גם לא בתל אביב, עיר הצעירים.

מיטל להבי: אני אומרת, בואו ניקח את העבודה הזאת ונעשה ממנה עבודת היערכות שאחרי שהיא תפתור, אינשאללה, את 0 עד 3 של מעונות היום, היא תסתכל על כל התפיסה של מערכת החינוך לגיל הרך כמו שצריך לייצר אותה, עם רצף ועם מענים לכל המגזרים שעושים בענף הזה, אחרת האוצר יצטרך לשלם הרבה יותר כסף.

זבולון אורלב: תודה רבה.

זבולון אורלב: אפשר גם לקחת דוגמאות מהציונות הדתית בעניין הזה.

זבולון אורלב: זה בסדר גמור.

טליה לבני: דבר ראשון, אני מאוד מודה לך באמת על הרצינות והמקצועיות והענייניות.

טליה לבני: אני מרגישה שאני במקום שאני יכולה לסמוך עליו.

טליה לבני: הייתי אומרת שבאמת אנחנו רואים בך את המשענת היחידה ואני רוצה להפנות את תשומת לבך לנייר של מרכז המחקר והמידע, בעמוד 6.

טליה לבני: יש קטע שמדבר על עמדת האוצר ואני לא מבינה בדיוק מה זה אומר, ואם אני לא מבינה זה מדאיג אותי ואני חושבת שזה צריך גם להדאיג אותך.

טליה לבני: החצי השני אומר שהתעריף עלה, בוודאי התעריף עלה משום ששיפרנו את התקינה, הוספנו עוד חצי מטפלת לכל כיתה והמדינה לא נשאה בכל המימון אלא רק בחלקו, לכן התעריף עלה, אבל כאשר האוצר מדבר הוא רואה רק מספרים והוא לא רואה שיפור שירות והוא אומר 'נתונים אלה מלמדים כי לא רק שאין לדון מחדש בסל התשומות', כי אנחנו דיברנו על פתיחת סל תשומות, 'אלא יש לשקול עריכת שינויים מבניים אשר יכניסו שחקנים חדשים לענף ויסייעו בבלימת עליות המחירים'.

טליה לבני: אז אל"ף, אני רוצה הבהרה, אני לא יודעת מה זה, אני רוצה להבין, ואחד הדברים, לפני שביקשנו לחתום על ההסכם, ביקשנו מהמנהל הכללי של משרד התעשייה, המסחר והתעסוקה---

זבולון אורלב: אל תכניסי לי עכשיו נושאים חדשים.

טליה לבני: אני לא מכניסה, אני רק אומרת, לתשומת לבך.

טליה לבני: החלק השני הוא שכפי שצוין בדיוני הוועדה הם אומרים 'בכוונת המשרדים לנסח תקנות אשר יקַבְּעו', זה לך, דר' קדמן, 'את המצב הקיים ולא ישנו את הסטנדרטים ולפיכך אין צורך נוסף במימון החוק'.

טליה לבני: האוצר אומר את זה במרכז המחקר והמידע השבוע היום, משרד התעשייה, המסחר והתעסוקה נותן לנו נספח אתמול---

זבולון אורלב: מה יהיה מחר?

טליה לבני: בדיוק.

זבולון אורלב: אנחנו נסכם את הדיון ונאמר שהוועדה מודאגת מאוד מהמצב שבו לא מתקיים רישום למעונות היום של בעלי סמל מוסד של ארגוני הנשים וסבורה כי מצב זה משבש את ההסדרים החברתיים, את ההסדרים המשפחתיים ופוגע בטובתם של הילדים.

קריאה: לא בגללנו.

זבולון אורלב: אמרתי בגללכם?

זבולון אורלב: לא אמרתי, אמרתי 'המצב', אני לא רוצה להיכנס לזה.

זבולון אורלב: למה לי להיכנס עכשיו לפינות לא נחוצות?

זבולון אורלב: שתיים, הוועדה שמעה כי לטענת ארגוני הנשים משרד התעשייה, המסחר והתעסוקה שינה את הסכם ההפעלה בכך שהוסיף נספח המחייב את החלת הסטנדרטים שחלו בתשע"א על המעונות החדשים משנת 2007 ואילך גם על המעונות שנבנו קודם לכן ולטענתם לסטנדרטים אלה יש עלות של כ-500 מיליוני שקלים שהממשלה לא מוכנה להתחייב בהסכם לממן אותם.

זבולון אורלב: שלוש, הוועדה מציעה שלקראת שנת הלימודים תשע"ב ייחתם הסכם הפעלה בין משרד התעשייה, המסחר והתעסוקה לבין הארגונים במתכונת דומה וזהה להסכם שנחתם לקראת שנת הלימודים תשע"א, שעשה הבחנה בסטנדרטים, בין אלה שנבנו לאחר 2007 לבין אלה שנבנו עד 2007.

זבולון אורלב: הוועדה רשמה לפניה כי לדעת הגורמים המקצועיים במשרד התעשייה, המסחר והתעסוקה אין מניעה לקבל הצעה זו, אולם לדבריהם יש צורך בהתייעצויות עם הדרגים הבכירים יותר ולכן קבעה הוועדה שתשובת משרד התעשייה, המסחר והתעסוקה תינתן תוך שבוע ימים והוועדה תקצה זמן בשבוע הבא לקבל את התשובה.

זבולון אורלב: הדבר הנוסף הוא שהוועדה רשמה לפניה את נכונות משרד התעשייה, המסחר והתעסוקה להשעות בשלב זה את הפרסום בכלי התקשורת בדבר רישום ילדים עד לשבוע הבא, על מנת להתרחק מכל חשש של בלבול בקרב ההורים נוכח אי הרישום במעונות של ארגוני הנשים.

זבולון אורלב: האם יש למישהו הערה?

זבולון אורלב: דר' קדמן.

יצחק קדמן: בסעיף לפני אחרון שלך, אני מניח שלוועדה אין התנגדות שסטנדרטים חדשים יחולו גם על המעונות הקודמים ובלבד שמשרד האוצר יגבה את זה בתקציב, כי זה הדבר שאנחנו רוצים שיקרה.

זבולון אורלב: אני אומר לך, הרי אין לנו חילוקי דעות מהותיים בעניין, אלא פה מדובר על דרך ההתנהלות, האם אנחנו עושים את המאבק על הדבר הזה כרגע תחת זה שאין רישום, או שאנחנו עושים את המאבק הזה בהקשר לחוק.

זבולון אורלב: אני מעדיף לעשות את המאבק הזה בהקשר לחוק, כשיבואו הסטנדרטים הראשונים לבוא ולעשות את הדבר הזה.

זבולון אורלב: אבל נוסיף שברור ומובן שמבחינת הוועדה המצב הרצוי הוא שהממשלה תמצא מקור תקציבי ראוי כדי להעלות את הסטנדרטים של המעונות שנבנו עד 2007, בהתאם לסטנדרטים של המעונות מ-2007.

זבולון אורלב: זה ברור שזה המצב הרצוי, רק כרגע איננו נכנסים לדיון הזה.

זבולון אורלב: את הדיון הזה נעשה במסגרת החוק, בתיאום עם המשרד ועם האוצר.

זבולון אורלב: כל אחד צריך לדעת את מקומו, אנחנו מחוקקים ומפקחים, הממשלה מושלת, היא מחליטה, היא צריכה לבצע ואף אחד לא ייקח מהם את הדבר הזה.

זבולון אורלב: כל אחד עושה את תפקידו והמצב האידיאלי שאנחנו מגיעים להבנות ואני חסיד של הבנות.

זבולון אורלב: אני גם רוצה להוסיף שהוועדה רשמה לפניה את הדיווח של יושב ראש הוועדה על הבטחתם של השר והמנהל הכללי להעביר לוועדה, היה אמור להגיע עד למועד קיום הישיבה, בהקדם האפשרי את הסטנדרטים המינימליים, ההכרחיים לדעתם, וכן את הפירוט המלא של עלותם, זאת מתוך מטרה להתמודד עם הסוגיה ולראות כיצד ניתן לתת לה פתרונות לעניין קידום החוק והתקנות שלו.

זבולון אורלב: אם אין לאף אחד הערות, תודה רבה לכולכם, הישיבה נעולה.